ועדת הכספים, כנסת 17, פרוטוקול מספר , 2007-11-27 16:00

סטס מיסז'ניקוב: אני פותח את ישיבת ועדת הכספים.

סטס מיסז'ניקוב: אנחנו ממשיכים עם מס הכנסה שלילי.

מירב תורג'מן: 21.

מירב תורג'מן: אי מסירת דוח מ קוון, הצהרה או פלט (א) מעביד, מנכה, עובד או עצמאי, שלא הגיש דוח מעביד מקוון, דוח מנכה מקוון או דוח עצמאי מקוון, לפי העניין, וכן הצהרה או פלט, והכל בהתאם להוראות סעיף 20, עד המועד האמור באותו סעיף, לפי העניין, דינו – מאסר שנה.

מירב תורג'מן: (ב) נושא משרה בתאגיד חייב לפקח ולעשות כל שניתן למניעת עבירה לפי סעיף קטן (א) בידי התאגיד או בידי עובד מעובדיו.

מירב תורג'מן: המפר הוראה זו, דינו – קנס כאמור בסעיף 61(א)(3) לחוק העונשין.

מירב תורג'מן: נעברה עבירה לפי סעיף קטן (א) בידי תאגיד או בידי עובד מעובדיו, חזקה היא כי נושא משרה בתאגיד הפר חובתו לפי סעיף קטן זה, אלא אם כן הוכיח כי עשה כל שניתן כדי למלא את חובתו.

מירב תורג'מן: לעניין פרק זה, "נושא משרה" – מנהל פעיל בתאגיד, שותף, למעט שותף מוגבל, או בעל תפקיד אחר האחראי מטעם התאגיד על התחום שבו בוצעה העבירה.

מיכל הנר-דויטש: היום זה אותו הדבר.

מיכל הנר-דויטש: זה הדין היום לפי פקודת מס הכנסה.

מיכל הנר-דויטש: מי שלא מגיש דוח 106.

שלי יחימוביץ': הסעיף הזה בחוק נוגע לאנשים שיש להם הרבה כסף וכאן אנחנו מדברים על החוליה החלשה ביותר.

מיכל הנר-דויטש: זה על המעביד.

מיכל הנר-דויטש: מעביד מנכה.

שלי יחימוביץ': מעביד, מנכה, עובד או עצמאי.

מיכל הנר-דויטש: איזה עובד?

מיכל הנר-דויטש: עובד שהיה חייב בהגשת דוח לפי סעיף 131 וחייבנו אותו בתנאי המהותי להגיש דוח שנתי מקוון, והעצמאי שמגיש דוח שנתי על הכנסותיו מעסק.

שלי יחימוביץ': אבל העובד הוא אותו עובד שאני מדברת עליו.

מיכל הנר-דויטש: לא, זה לא העובד שאת מדברת עליו.

בועז סופר: שכיר שחייב להגיש דוח, זה שכיר עם מעל חצי מיליון שקלים.

בועז סופר: הוא לא מקבל מס הכנסה שלילי.

שלי יחימוביץ': למה הוא רשום כאן כעובד?

בועז סופר: כי זה עובד זכאי.

שלי יחימוביץ': איך הוא זכאי?

שלי יחימוביץ': קודם אתה אומר לי שזה שמרוויח חצי מיליון שקלים בשנה, אחר כך אתה אומר לי שהוא זכאי.

בועז סופר: הרי זה לא השכיר הרגיל.

קריאה: זה עובד שיש לו גם הכנסה מעסק.

שלי יחימוביץ': אז הוא לא זכאי למס הכנסה שלילי.

בועז סופר: למה?

בועז סופר: יש תנאים.

בועז סופר: העובדה שמדובר בעצמאי שהוא גם שכיר.

שלי יחימוביץ': כרגע אמרת לי שאלה שכירים שמרוויחים מעל חצי מיליון שקלים בשנה.

בועז סופר: רק שכיר.

בועז סופר: מי שהוא עצמאי, בכל מקרה הוא חייב בדוח.

בועז סופר: רק שכיר עם מעל חצי מיליון שקלים.

שלי יחימוביץ': אני מדברת רק על העובד.

מיכל הנר-דויטש: אבל העובד הזה בהגדרה שלו הוא גם 2.1 וגם 2.2.

בועז סופר: גם מעסק וגם משכיר.

שלי יחימוביץ': והוא עדיין זכאי למס הכנסה שלילי?

בועז סופר: יכול להיות שכן.

שלי יחימוביץ': למה אתם קוראים לו עובד?

מיכל הנר-דויטש: כך קראנו לו בחוק.

שלי יחימוביץ': אני פעם הייתי עצמאית שכירה למשל.

שלי יחימוביץ': לזה אתם מתכוונים?

בועז סופר: כן.

מיכל הנר-דויטש: הרי לא הגבלנו בעובדים.

מיכל הנר-דויטש: גם בתוך הטרפז הכנסנו את כל ההכנסות שלהם, גם מעסק וגם מעבודה.

מיכל הנר-דויטש: החוק בהצעת החוק הכחולה דיבר רק על עובדים ובתוך הטרפז הייתה רק הכנסה מעבודה.

מיכל הנר-דויטש: ברגע שפתחנו את הצעת החוק גם לגבי עצמאים, אנחנו מכניסים פנימה גם את ההכנסות שלו מעסק, אם יש לו כי אם לא, זו קבוצה ריקה.

שלי יחימוביץ': בכל מקרה הוא גם עובד והוא גם שכיר.

בועז סופר: כן.

מיכל הנר-דויטש: במקרה הזה, כן.

שלי יחימוביץ': לפעמים הוא שכיר שהוא גם עושה עוד משהו.

מיכל הנר-דויטש: אם הוא רק שכיר, הוא לא כאן.

בועז סופר: הוא יכול להיות שלוש פעמים שכיר.

שלי יחימוביץ': אם הוא רק שכיר, היא לא כאן?

מיכל הנר-דויטש: לא, הוא לא כאן.

שלי יחימוביץ': למה אתם לא כותבים את זה?

מיכל הנר-דויטש: זאת הטרמינולוגיה של החוק.

מיכל הנר-דויטש: העובד הוא זה שיש לו הכנסת עבודה, אבל לא רק הכנסת עבודה.

מיכל הנר-דויטש: אם יש לו גם וגם, קבענו שהוא חייב להגיש דוח שנתי.

מיכל הנר-דויטש: אם הוא לא הגיש את אותו דוח שנתי באופן מקוון במועד שקבענו, דינו מאסר שנה.

מיכל הנר-דויטש: העונש הזה קבוע היום בפקודה לגבי אותו אדם.

מיכל הנר-דויטש: בפקודת מס הכנסה העונש הזה כבר קבוע היום בסעיף 216 לפקודה.

שלי יחימוביץ': למה אתם לא יכולים לציין שזה לא עובד רגיל?

בועז סופר: זאת ההגדרה בחוק.

שלי יחימוביץ': באיזה חוק?

שלי יחימוביץ': איפה כתוב עובד כשמתכוונים לעצמאי?

בועז סופר: בחוק הזה.

מיכל הנר-דויטש: קבענו בחלק הראשון של החוק הזה שעובד צריך להגיש תביעה ושהמעביד שלו דיווח בגינו 126 וכל מנכה דיווח בגינו 856.

מיכל הנר-דויטש: אמרנו שאם מדובר בעובד שיש לו גם הכנסה מעסק, שיגיש דוח שנתי.

שלי יחימוביץ': איך אנחנו נדע שאתם מתכוונים כאן לעובד שיש לו עוד הכנסה מעסק?

בועז סופר: יש את ההגדרה.

בועז סופר: ההגדרה של החוק הזה.

שלי יחימוביץ': של עובד?

בועז סופר: כן.

שלי יחימוביץ': אם כן, מה ההגדרה שלכם של עובד סתם?

מיכל הנר-דויטש: אין עליו חובה.

מיכל הנר-דויטש: ברגע שאין חובה, אין עונש.

מיכל הנר-דויטש: החובה חלה למעלה.

מיכל הנר-דויטש: החובה להגיש דוח שנתי לא חלה כאן.

מירב תורג'מן: 22.

מירב תורג'מן: עיצום כספי.

מירב תורג'מן: היה למנהל יסוד סביר להניח כי מעביד, מנכה, עובד או עצמאי, לא הגיש דוח מעביד מקוון, דוח מנכה מקוון או דוח עצמאי מקוון, לפי העניין, עד המועד האמור בסעיף 20, לפי העניין (להלן – ההפרה), רשאי הוא להטיל עליו עיצום כספי בסכום של 1,500 שקלים חדשים בשל כל חודש מלא של פיגור בהגשת הדוח.

בועז סופר: חבר הכנסת ניסן סלומינסקי אמנם לא כאן אבל הוא ביקש מאתנו לראות איך אנחנו מפחיתים את הסכום.

בועז סופר: נסביר את הרציו.

בועז סופר: הוא כיוון למישהו ספציפי.

מיכל הנר-דויטש: העיצום הכספי חל פה גם על אי הגשת 856, אי הגשת 126 ואי הגשת דוח שנתי של עובד או עצמאי.

מיכל הנר-דויטש: חבר הכנסת סלומינסקי ביקש שהעיצום הכספי לגבי עובד או עצמאי יהיה 1,000 שקלים ואל 1,500 שקלים.

בועז סופר: הרציונאל הוא שעובד שאחראי בעצם למס הכנסה שלילי של עצמו או עצמאי שאחראי למס הכנסה שלילי של עצמו, בעצם הקנס עליו בהגיון צריך להיות יותר נמוך ממי שבעצם אי הגשת הדוח מונע מאחרים לקבל מס הכנסה שלילי.

בועז סופר: הוא ביקש את ההפרדה ומבחינתנו אין בעיה.

בועז סופר: אם כן, אנחנו מדברים על 1,000 שקלים.

מירב תורג'מן: עובד או עצמאי – 1,000 שקלים.

מירב תורג'מן: מעביד או מנכה – 1,500 שקלים.

מירב תורג'מן: 23.

מירב תורג'מן: דרישת עיצום כספי ותשלומו.

מירב תורג'מן: עיצום כספי על הפרה לפי סעיף 22 ישולם לפי דרישה בכתב של המנהל, בטופס שקבע (להלן – הודעת החיוב) בתוך 30 ימים מיום משלוח הודעת החיוב.

מירב תורג'מן: בהודעת החיוב יפורטו, בין היתר, פרטי ההפרה שבשלה הוטל העיצום הכספי ושיעורו, וכן ייכלל בה מידע בדבר הזכות לטעון טענות בפני המנהל, כאמור בסעיף 24.

מירב תורג'מן: 24.

מירב תורג'מן: כתב טענות.

מירב תורג'מן: (א) מעביד, מנכה, עובד או עצמאי, שנשלחה לו הודעת חיוב רשאי, בתוך 30 ימים מיום משלוח ההודעה כאמור, להגיש למנהל, בכתב, את טענותיו לעניין הטלת העיצום הכספי ושיעורו (בסעיף זה – כתב טענות).

מירב תורג'מן: לכתב הטענות יצורף תצהיר המאמת את העובדות המפורטות בו.

מירב תורג'מן: (ב) הגיש המעביד, המנכה, העובד או העצמאי, למנהל, כתב טענות, יחליט המנהל על יסוד כתב הטענות והתצהיר האם להשאיר את הודעת החיוב על כנה, או לבטלה, ורשאי הוא, לשם קבלת החלטה כאמור, לזמן את מגיש כתב הטענות לדיון בפניו.

מירב תורג'מן: הודעה על החלטת המנהל לפי סעיף קטן זה תישלח למגיש כתב הטענות.

מירב תורג'מן: (ג) אין בהגשת כתב טענות לפי סעיף זה כדי לעכב את תשלום העיצום הכספי במועד האמור בסעיף 23.

מירב תורג'מן: (ד) שולם העיצום הכספי והחליט המנהל לפי סעיף זה לבטל את הודעת החיוב, יוחזר העיצום הכספי בתוספת הפרשי הצמדה וריבית כמשמעותם בחוק פסיקת ריבית והצמדה, התשכ"א-1961 (להלן – הפרשי הצמדה וריבית) מיום תשלומו ועד יום החזרתו.

שלי יחימוביץ': אתם מוסיפים כוח אדם לצורך העניין הזה?

בועז סופר: את שואלת לגבי מס הכנסה שלילי?

שלי יחימוביץ': בכלל.

שלי יחימוביץ': זאת המון עבודה.

בועז סופר: זאת לא כל כך המון עבודה מכיוון שהרוב – אין מאה אחוזים – ממוחשב ולכן להערכתנו אין פה לא 3,000 וגם לא 2,000 וגם לא 300 עובדים.

בועז סופר: להערכתנו זה יהיה לכל היותר עד 100 עובדים.

שלי יחימוביץ': תקנים?

בועז סופר: לא בהכרח.

שלי יחימוביץ': זה מתוקצב ב-2008?

בועז סופר: ב-2008, מכיוון שהתחולה היא הדרגתית, מתוקצב חלק מהסכום, אבל כן, מתוקצב כבר בתקציב המדינה.

בועז סופר: שוב, ההערכה שלנו היא שבניגוד להערכה שיש פה איזה מנגנון של מי יודע כמה, מכיוון שאנחנו בעצם נעזרים בפן המקוון ובמעבידים, אנחנו בעצם מקבלים את האינפורמציה ואז הסוף, קרי, התשלום עצמו, הוא יחסית פעוט ולכן לא יהיו לא 20 ולא 30 ולא 40 אחוזים חריגים.

בועז סופר: זה לא יקרה כי החוק באופן יחסי הוא פשוט.

בועז סופר: אפשר להתווכח אם אנחנו מבינים אותו או לא, ולכן החשיבות לתכנון ובעינינו התכנון הוא הפן המקוון וזה לצקת את כל התנאים בחוק.

בועז סופר: אין תקנות ולא צריך תקנות כדי ליישם את החוק.

בועז סופר: הזכאות היא כאן.

בועז סופר: לכן התכנון בעצם נעשה עכשיו.

בועז סופר: לגבי סעיפים קטנים (ג) ו-(ד) – זאת אותה ריבית שקיימת היום במערכת המס.

בועז סופר: לא יותר ולא פחות.

מירב תורג'מן: 25.

מירב תורג'מן: עדכון סכום העיצום הכספי.

מירב תורג'מן: (א) עיצום כספי יהיה לפי סכומו המעודכן ביום משלוח הודעת החיוב, ואם הוגשה עתירה, ובית המשפט הדן בעתירה הורה על עיכוב תשלומו – לפי סכומו המעודכן ביום ההחלטה בעתירה.

מירב תורג'מן: (ב) סכום העיצום הכספי יתעדכן ב-1 בינואר של כל שנה, לפי שיעור עליית המדד מהמדד האחרון שפורסם לפני יום העדכון לעומת מדד חודש ינואר 2007.

מירב תורג'מן: הסכום האמור יעוגל לסכום הקרוב שהוא מכפלה של 10 שקלים חדשים.

מירב תורג'מן: (ג) המנהל יפרסם בהודעה ברשומות, את סכום העיצום הכספי המעודכן.

מירב תורג'מן: 26.

מירב תורג'מן: הפרשי הצמדה וריבית לא שולם עיצום כספי במועד, יתווספו אליו, לתקופת הפיגור, הפרשי הצמדה וריבית עד לתשלומו (להלן – תוספת פיגורים).

מירב תורג'מן: 27.

מירב תורג'מן: גבייה על גביית העיצום הכספי ותוספת הפיגורים תחול פקודת המסים (גבייה).

מירב תורג'מן: 28.

מירב תורג'מן: שמירת אחריות פלילית (א) תשלום עיצום כספי לא יגרע מאחריותו הפלילית של המעביד, המנכה, העובד או העצמאי, בשל ההפרה.

מירב תורג'מן: (ב) הוגש נגד מעביד, מנכה, עובד או עצמאי כתב אישום על עבירה לפי סעיף 21, לא יחויב בשלה בתשלום העיצום הכספי, ואם שילם – יוחזר לו הסכום ששילם בתוספת הפרשי הצמדה וריבית, מיום תשלומו עד יום החזרתו.

שלי יחימוביץ': לגבי סעיף קטן (א), זה גם וגם?

בועז סופר: לא.

בועז סופר: לגבי סעיף קטן (ב), לא נעדכן את העיצום הכספי כבר בינואר 2008 אלא רק בינואר 2009.

סמדר אלחנני: יש בעיה בעיגול סכומים.

סמדר אלחנני: כאשר אתה כותב למשל יעוגל לסכום הקרוב, אני אומרת את זה כל פעם כאשר יש עיגול סכומים, כאשר הסכום הקרוב שהוא מכפלה של 10 שקלים חדשים, נגיד שהסכום יסתיים ב-5, מה יהיה הסכום?

בועז סופר: יש כללי עיגול.

סמדר אלחנני: בחלק מהמשרדים קיבלו את ההערות שלי.

סמדר אלחנני: ההערה שלי אומרת שצריך להיות כלל אחיד שאומר שכאשר זה מסתיים ב-5, צריך להחליט.

סמדר אלחנני: אני קבעתי שזה תמיד מעוגן למספר הזוגי הקרוב ביותר, כך שאם זה 55, זה יהיה 60 ואם זה 45, זה יהיה 40.

סמדר אלחנני: אחרת, אם אתה לא קובע כללים, בדרך כלל נוהגים כלפי מעלה.

בועז סופר: אבל יש לנו כללי עיגול סכומים.

סמדר אלחנני: זה לא כתוב בכללי עיגול סכומים.

סמדר אלחנני: זה לקוח מהמתמטיקה.

סמדר אלחנני: אני מבקשת שתתייחסו לזה.

בועז סופר: ננסח את זה כמו שאת רוצה.

מירב תורג'מן: 29.

מירב תורג'מן: עתירה לבית משפט לעניינים מינהליים (א) אין בהגשת עתירה לבית משפט על חיוב בתשלום עיצום כספי לפי פרק זה, בהתאם לפרט 32(5) בתוספת הראשונה לחוק בתי משפט לעניינים מינהליים, התש"ס-2000, כדי לעכב את תשלום העיצום הכספי, אלא בהסכמת המנהל או אם בית המשפט הורה על כך.

מירב תורג'מן: (ב) התקבלה עתירה כאמור בסעיף קטן (א) לאחר ששולם העיצום הכספי, יוחזר העיצום הכספי בתוספת הפרשי הצמדה וריבית מיום תשלומו ועד יום החזרתו.

מירב תורג'מן: 30.

מירב תורג'מן: תיקון חוק בתי משפט לעניינים מינהליים בחוק בתי משפט לעניינים מינהליים, התש"ס-2000, בתוספת הראשונה, בפרט 32, אחרי פסקה (4), יבוא: "(5) החלטה של המנהל לפי סעיף 22 עד 29 לחוק להגדלת שיעור ההשתתפות בכוח העבודה ולצמצום פערים חברתיים (מס הכנסה שלילי, פנסיה חובה, הפחתת שיעורי המס ותיקוני חקיקה), התשס"ז-2007".

שגית אפיק: כל הפרק הזה, בגלל שהוא עוסק בדוח מקוון והוא יחול על כולם, המקום שלו הוא בפקודת מס הכנסה ולכן אנחנו לא הספקנו לנסח את זה לפני ההצבעות, כך שזה יהיה תיקון עקיף לפקודה, אבל הפרק הזה, המקום שלו הוא בפקודה ואנחנו ננסח את זה.

שגית אפיק: אתם תתנו לנו מנדט לנסח את זה אחרי ההצבעות וזה ייכנס לפקודה.

סטס מיסז'ניקוב: בסדר.

פרק ו': 31.

פרק ו': סמכויות המנהל (א) סמכויות המנהל לפי פרק שני לחלק ח' לפקודה, יהיו נתונות לו ככל שנדרש לצורך ביצוע הוראות חוק זה, בשינויים המחויבים.

פרק ו': (ב) בלי לגרוע מהוראות סעיף קטן (א) ועל אף הוראות כל דין, רשאי המנהל לקבל מאת המוסד לביטוח לאומי כל מידע מסוג שקבע שר האוצר, בהסכמת שר הרווחה והשירותים החברתיים, אשר הגיע אל המוסד לביטוח לאומי אגב ביצוע תפקידו, והנדרש למנהל לצורך מילוי תפקידו לפי פרק זה, והכל באופן ובמועד שקבע שר האוצר כאמור.

סמדר אלחנני: למה למנכ"ל הביטוח הלאומי אין כאן מעמד בכלל?

מיכל הנר-דויטש: בתור מה?

מיכל הנר-דויטש: הרי אמרנו שחובת הדיווח לא תחול על מי שמעביד יחיד במשק ביתו.

מיכל הנר-דויטש: אמרנו שאת המידע הזה ניקח מביטוח לאומי.

מיכל הנר-דויטש: הדבר השני, איך אני למדה שיש עובד שזכאי למס הכנסה שלילי?

מיכל הנר-דויטש: אני צריכה לדעת מה ההכנסה שלו.

מיכל הנר-דויטש: איך אמרנו הכלל שנדע מה ההכנסה שלו?

מיכל הנר-דויטש: הוא יגיש או דוח שנתי או שהמעביד שלו יגיש בגינו 126 או 856, אבל לגבי המעבידים שמעסיקים יחידים במשק ביתם – מטפל, עוזר – הם לא יצטרכו להגיש דוח 126 מקוון.

מיכל הנר-דויטש: נקבל את המידע על ההכנסה שלהם מביטוח לאומי.

בועז סופר: זה להקל ולא להחמיר.

בועז סופר: נוצר מצב שבו יש חריג.

בועז סופר: מה זה חריג?

בועז סופר: אותו שכיר שבעצם עובד במשק בית שלי, שלך וכולי.

בועז סופר: הם לא מגישים דוח והמעביד שלהם לא מגיש 126.

בועז סופר: אם אנחנו נגיד רק 126, זה אומר שהם לא יהיו זכאים.

בועז סופר: לכן אמרנו שבמקום עכשיו לחייב אדם שמעסיק מישהו במשק ביתו להגיש דוח, אנחנו אומרים, לא, אנחנו ניקח את המידע מביטוח לאומי שהוא קיים כבר היום.

בועז סופר: כדי שתהיה פלטפורמה לתביעה, אני חייב את האינפורמציה כי אחרת למעשה אני לא יכול לשלם.

מיכל הנר-דויטש: הנושא השני הוא הגדרת הכנסה נוספת.

מיכל הנר-דויטש: הרי בהגדרת הכנסה נוספת הנפילה של הטרפז היא לפי תוספת ההכנסה הנוספת שיש לאותו עובד.

מיכל הנר-דויטש: קצבאות, למס הכנסה הרי אין מידע על הקצבאות הללו.

בועז סופר: כאן כתוב לכם איזה קצבאות לא רלוונטיות.

בועז סופר: נכות לא רלוונטית, זקנה לא רלוונטית.

מיכל הנר-דויטש: בהגדרת הכנסה.

מיכל הנר-דויטש: לשני הדברים הללו נדרשת העברת המידע מהמוסד לביטוח לאומי לרשות המסים.

מיכל הנר-דויטש: הנושא הזה נמצא בדיונים מול המוסד לביטוח לאומי.

מיכל הנר-דויטש: לנו ברור שבלי המידע על הכנסה נוספת אין לנו סיכוי לעשות את הטרפז הזה ולכן הדבר הזה מהווה תחילה.

בועז סופר: הם רוצים לוודא שאנחנו נקבל רק את המידע שאנחנו צריכים ותו לא.

מיכל הנר-דויטש: התחילה של החוק הזה מותנית בהתקנת תקנות מכוח הסעיף הזה.

מיכל הנר-דויטש: אתם קובעים חובה בחוק הזה שתקנות ראשונות יובאו לאישורכם בתוך ארבעה חודשים.

חיים אורון: אני לא רואה בעיה משום שהרציונל של כל מס הכנסה שלילי בראשיתו היה דיווח אישי.

חיים אורון: היה ברור שדיווח אישי יצטרך לקבל את כל האינפורמציות הללו ושנים דחו את הביצוע הזה כי אמרו שדיווח אישי זה סיפור של שלוש שנים.

חיים אורון: בעצם ברגע שקיבלו שזה בלי מס הכנסה שלילי, קשה להתנגד לרצון שלהם להצליב מידע וזה חלק מהעניין.

בועז סופר: אנחנו מצליבים מידע רק לגבי יישום החוק.

מיכל הנר-דויטש: כי זאת הגדרת הכנסה נוספת ולגבי מעבידים שמעסיקים יחידים במשק ביתם כי אחרת יכולנו לומר שתגישו לנו 126 מקוון.

מיכל הנר-דויטש: כמה מאלה שמעסיקים את היחידים במשק ביתם היו רצים להגיש 126 מקוון בגין מטפל, בגין עוזרת?

מיכל הנר-דויטש: אף אחד.

סמדר אלחנני: אני כוועד הבית מעסיקה מנקה בחדר מדרגות.

סמדר אלחנני: הוא לא עובד שלי.

בועז סופר: ועד הבית לצורך העניין מוגדר כעמותה.

מיכל הנר-דויטש: הוא חבר בני אדם.

בועז סופר: הוא חבר בני אדם.

בועז סופר: הוא מלכ"ר לצורך העניין.

בועז סופר: אני מקווה שהוא מעסיק כחוק.

בועז סופר: אם הוא מעסיק כחוק, הוא חייב לדווח.

בועז סופר: לא המצאנו כלום.

בועז סופר: אנחנו רוצים לתת לזה שמנקה את חדר המדרגות.

בועז סופר: כל מה שהוא צריך זה שהמעביד שלו ידווח.

בועז סופר: הקלנו כאן ואמרנו שאם הוא כבר מדווח, אנחנו ניקח את האינפורמציה מהביטוח הלאומי ולא נמציא עוד דוחות.

מיכל הנר-דויטש: לא נחייב אותם להגיש 126.

סטס מיסז'ניקוב: הפרוצדורה היא מאוד פשוטה.

סטס מיסז'ניקוב: אנחנו חייבים להביא את הפיצול, מה שעשינו הבוקר, למליאה.

סטס מיסז'ניקוב: לפני שאנחנו מביאים את זה למליאה, אנחנו לא יכולים להצביע.

סטס מיסז'ניקוב: סדר היום של המליאה לא תלוי לא בי ולא באף אחד.

סטס מיסז'ניקוב: אתם כל הזמן מזרזים, אבל יש דברים שלא תלויים בנו.

סטס מיסז'ניקוב: אני רוצה להצביע אבל אני לא יכול להצביע לפני שמעלים את זה למליאה.

ראובן ריבלין: לא איכפת לנו שההצבעות תהיינה מחר, אם לא איכפת לך.

סטס מיסז'ניקוב: ההצבעות יהיו היום.

סטס מיסז'ניקוב: אם אתם רוצים שההצבעות יהיו יותר מאוחר, אין לי שום בעיה אבל ההצבעות יהיו היום.

שי חרמש: יש לכם בעיה להשאיר אותנו כאן לבד?

ראובן ריבלין: אנחנו צריכים להצביע.

סטס מיסז'ניקוב: אני לא יכול להצביע לפני שאנחנו לא מעלים את זה למליאה, אלא אם כן אתם רוצים לחזור לכאן מאוחר יותר.

שי חרמש: יש לכם בעיה שנגמור את זה?

ראובן ריבלין: אין לי בעיה.

ראובן ריבלין: אין לי בעיה להצביע עכשיו.

סטס מיסז'ניקוב: אין סיכוי שנסיים עד שעה 5:30.

סילבן שלום: התחייבתי לתת ראיון לערוץ 10 בתל-אביב.

ראובן ריבלין: אני צריך למצוא מחליף.

מירב תורג'מן: 32.

מירב תורג'מן: סמכויות חקירה וחיפוש.

מירב תורג'מן: מי שהוסמך לפי סעיף 227 לפקודה יהיו נתונים לו הסמכויות כאמור באותו סעיף לשם מניעת עבירות לפי חוק זה או לשם גילוין.

מירב תורג'מן: 33.

מירב תורג'מן: רשות לייצג.

מירב תורג'מן: סעיף 236 לפקודה יחול על ייצוג עובד, עצמאי, מעביד או מנכה, לעניין חוק זה, בשינויים המחויבים.

מירב תורג'מן: 34.

מירב תורג'מן: המצאת הודעות על המצאת הודעות לפי חוק זה יחולו הוראות סעיף 238 לפקודה .

מירב תורג'מן: 35.

מירב תורג'מן: ביצוע ותקנות שר האוצר ממונה על ביצוע חוק זה.

שגית אפיק: לעניין שר ממונה.

שגית אפיק: ברגע שכתבת בהסכמת שר הממונה, אפשר לעשות את זה במנוגד כדי שהבג"ץ יוגש גם כנגד שר האוצר וגם כנגד שר הרווחה?

מיכל הנר-דויטש: ברור שזה מה שיהיה.

מיכל הנר-דויטש: עוד לא הגענו לתקנות הראשונות.

מיכל הנר-דויטש: 36.

מיכל הנר-דויטש: פרק ג' – תחילה, תחולה והוראות שעה (א) תחילתו של פרק ג' ביום כ"ג בטבת התשס"ח (1 בינואר 2008) או במועד כניסתן לתוקף של תקנות שהותקנו לפי סעיף 31(ב), לפי המאוחר מביניהם, והוראות הפרק האמור הנוגעות לתשלום מענק יחולו בעד חודשי עבודה בפועל של עובד בשנת המס 2007 או בשנת המס הראשונה שבו חל מועד כניסתן לתוקף של תקנות כאמור, לפי המאוחר, ואילך.

שגית אפיק: נסביר את סעיף (א) ואחר כך את סעיף קטן (ב) כי הם שונים.

סילבן שלום: זאת אומרת, לא כל תושבי המדינה מקבלים?

שגית אפיק: לא.

שגית אפיק: נתחיל מסעיף קטן (א), התחילה.

סטס מיסז'ניקוב: אצלך מדובר על כולם.

שגית אפיק: כן, אבל זה היה גם בכחול.

סילבן שלום: כנראה שלא קראתי כל מילה.

שגית אפיק: דיברנו על זה גם בוועדה, על הבעייתיות שבתחולה ההדרגתית.

סטס מיסז'ניקוב: זה כולל רק אזורי ויסקונסין?

סטס מיסז'ניקוב: ככל שזה יורחב, יורחב גם מס הכנסה שלילי.

שגית אפיק: ירושלים, אשקלון, שדרות, נצרת.

סילבן שלום: באיזה אזורים יש את תוכנית ויסקונסין?

שגית אפיק: ירושלים, אשקלון, שדרות, נצרת.

שלי יחימוביץ': על כל העיר?

שגית אפיק: לא, ירושלים זה לא כל העיר.

שגית אפיק: אשקלון, שדרות, נצרת, נצרת עלית וכפרים באזור חדרה.

קריאה: ונתניה.

סילבן שלום: זה הכל?

סילבן שלום: אני לא מסכים.

בועז סופר: זה למעלה מרבע מהמקבלים.

סילבן שלום: רבע מהמקבלים גרים בארבעת המקומות האלה?

סילבן שלום: מה עם הנגב והגליל?

סילבן שלום: אשקלון זה כבר מרכז הארץ.

סילבן שלום: מה עם אופקים, ירוחם, דימונה?

משה ברסימנטוב: יש שכונות בירושלים שמוגדרות באזורי הניסוי, באזורים של תוכנית מהל"ב.

משה ברסימנטוב: כמה תושבים?

משה ברסימנטוב: אני לא יכול לומר לך בשליפה.

שלי יחימוביץ': למה אתם עושים את זה?

משה ברסימנטוב: כי מס הכנסה שלילי הוא מלכתחילה כלי מסייע.

סילבן שלום: זאת אומרת, רק ב-2010 זה חל על האנשים האחרים.

שלי יחימוביץ': מתי זה יחול על כולם?

סילבן שלום: ב-2010.

קריאה: אם לא יבוטל.

משה ברסימנטוב: ב-2010 זה יהיה בכל הארץ.

סילבן שלום: את זה לא ידעתי.

סטס מיסז'ניקוב: איך לא ידעת?

סטס מיסז'ניקוב: לא קראת?

סילבן שלום: לא, לא קראתי שזה אזורי השילוב.

סילבן שלום: לא הבנתי מה זה אזורי השילוב.

סילבן שלום: חשבתי שערי שילוב אלה שכונות שיקום ואזורי פיתוח.

סילבן שלום: חשבתי שזה יהיה לפי חוק ערי הפיתוח ויש 25-30 ערים כאלה.

שגית אפיק: יש הבדל בין תחילה לתחולה.

שגית אפיק: אנחנו ביקשנו שהתקנות האלה יותקנו בתוך ארבעה חודשים מיום תחילת החוק.

שגית אפיק: זאת אומרת שהתחילה המאוחרת ביותר תהיה ב-1 למאי 2008.

שגית אפיק: זה לגבי שכירים.

שלי יחימוביץ': כלומר, עד אחרי כניסת התקנות עם הביטוח הלאומי וכל זה, כל השכירים יהיו בפנים?

שגית אפיק: לא.

שגית אפיק: השכירים שיהיו בפנים בשנת 2008 ו-2009, הם רק התושבים שנמצאים באזור שילוב, האזורים שאמרנו.

שגית אפיק: העצמאים זה עוד שנה.

בועז סופר: לא, בגין 2007 ו-2008.

משה ברסימנטוב: ב-2008 מקבלים בגיל 2007.

שלי יחימוביץ': מי נכנס ב-2009?

סילבן שלום: אף אחד.

סילבן שלום: אלה אותם אנשים.

משה ברסימנטוב: האזורים שיתווספו.

משה ברסימנטוב: כרגע נתניה עומדת להתווסף.

שלי יחימוביץ': ב-2010 יהיו כולם?

משה ברסימנטוב: ב-2010 יהיו כולם בלי קשר לתוכנית.

סילבן שלום: זאת בדיחה.

סילבן שלום: אני חשבתי שכאשר אמור אזורי שילוב, הכוונה היא לאזורי פיתוח.

סטס מיסז'ניקוב: אנחנו איחדנו את החוק שלך.

סילבן שלום: אפשר גם להצביע בעד ההצעה שלי, שזה חל על כולם.

סילבן שלום: לא מוכרחים להצביע בעד ההצעה שלהם.

שלי יחימוביץ': אנחנו מיזגנו את שתי ההצעות.

סילבן שלום: אפשר להצביע בעד ההצעה שלי שזה חל על כולם.

סילבן שלום: אתם מדברים על חמישה מקומות ברחבי הארץ ב-2009.

בועז סופר: זה שליש מהאוכלוסייה וזה לא משהו זניח.

סילבן שלום: החוק יוחל ב-2008 וב-2009 רק על מקומות שמופעלת בהם תוכנית ויסקונסין, כאשר מדובר על חמישה מקומות בארץ.

אביגדור יצחקי: ב-2008 יקבלו אלה, על בסיס 2008 בשנת 2009 יקבלו שאר השכירים.

סילבן שלום: מה פתאום?

סילבן שלום: רק ב-2010 מקבלים כולם.

בועז סופר: ב-2010 בגין 2009.

סילבן שלום: אני רוצה להצביע על ההצעה שלי.

סטס מיסז'ניקוב: אני מציע להתקדם.

סטס מיסז'ניקוב: מי שרוצה להצביע נגד, יצביע נגד.

סילבן שלום: לא, אני מבקש להצביע על ההצעה שלי.

סטס מיסז'ניקוב: זה שאתה לא קראת את החוק, זה לא פוטר אותך מהאחריות.

סילבן שלום: חס וחלילה, אחריות יש.

שלי יחימוביץ': רק עכשיו אנחנו מודעים לזה.

סטס מיסז'ניקוב: אפשר להצביע נגד.

סטס מיסז'ניקוב: אני ידעתי כי זה הוסבר מהתחלה.

שגית אפיק: הוצאתי חוות דעת על הבעייתיות שבזה.

סטס מיסז'ניקוב: סילבן, אפשר לקרוא גם הצעת חוק לפני שאתה כורך אחד בשני.

סטס מיסז'ניקוב: אתה עשית כאן מלחמת עולם כדי לאחד את כל החוקים.

אביגדור יצחקי: אני רוצה לדעת האם מה שאני אומר עכשיו נכון או לא נכון.

אביגדור יצחקי: בשנת 2008 יקבלו כסף פיזית על בסיס 2007, תוכנית ויסקונסין.

בועז סופר: נכון.

אביגדור יצחקי: זאת אומרת, ב-2008, ישלמו כסף.

מיכל הנר-דויטש: רק שכירים.

אביגדור יצחקי: שכירים.

משה ברסימנטוב: בין רבע לשליש מהאוכלוסייה הכוללת.

אביגדור יצחקי: בשנת 2009 יקבלו כסף פיזית כל שאר השכירים במשק.

סילבן שלום: לא.

סילבן שלום: רק ויסקונסין, גם ב-2009.

סילבן שלום: כל שאר הארץ, רק ב-2010.

אביגדור יצחקי: ויסקונסין מתרחב.

משה ברסימנטוב: כן.

סילבן שלום: רק ב-2010 יקבלו כולם.

סילבן שלום: זאת בדיחה.

קריאה: בשנת 2010 לא יקבלו כי בחוק ההסדרים יבטלו לך את זה.

סטס מיסז'ניקוב: מי שרוצה להצביע נגד, שיצביע נגד.

סטס מיסז'ניקוב: אנחנו יכולים להפיל את זה לגמרי, לקבור את החוק הזה לגמרי, ואז לא יקבלו גם חמישה אזורים אלה.

סטס מיסז'ניקוב: אני אומר לכם כקואליציה שהקואליציה תפיל את הצעת החוק של סילבן שלום גם אם אנחנו נמצא דרך היום להוציא אותו מאותו איחוד שעשינו.

סטס מיסז'ניקוב: אני לא יודע איך, אני לא משפטן אבל בטח שגית תמצא דרך.

סטס מיסז'ניקוב: הקואליציה תפיל את הצעת החוק שלך ואז נפיל ביחד את חמשת האזורים האלה ולא יהיה מס הכנסה שלילי בכלל.

סטס מיסז'ניקוב: מהי האלטרנטיבה?

סטס מיסז'ניקוב: לפחות חמשת האזורים, 25 אחוזים ייהנו בינתיים ממס ההכנסה שלילי.

סטס מיסז'ניקוב: ירושלים זאת ירושלים רבתי.

סטס מיסז'ניקוב: זאת הברירה עכשיו, או להצביע על 25 אחוזים או להפיל את זה.

שלי יחימוביץ': אפשר לומר משהו בצורה מסודרת?

שלי יחימוביץ': קודם כל, הרעיון הזה של להחיל את זה על אזורים אחרי אזורים ולא באופן רוחבי על כל האוכלוסייה ואז להתקדם מבחינת עלות, לא מוצא חן בעיני.

שלי יחימוביץ': אותה בעיה יש בהסכם עם המורים היסודיים וסליחה שאני עוברת כאן לעולם אחר, שאתה מחיל את זה על כמה בתי ספר ועובר הלאה.

שלי יחימוביץ': אם באמצע לא בא לי?

שלי יחימוביץ': ואם באמצע משתנה הממשלה?

שלי יחימוביץ': איזה מין דבר זה להחיל על אוכלוסייה, אוכלוסייה, אוכלוסייה?

שלי יחימוביץ': אני לא בעד, אני בעד להחיל את הכל עכשיו, אבל אני אומרת שאם אתם רוצים לעשות הסכם מדורג, אין לכם איך לממן אותו, תממנו אותו רוחבית ותעלו לאט לאט.

בועז סופר: היה דיון ארוך בדיוק בשאלה הזאת.

שלי יחימוביץ': אני לא מקבלת את החרב הזאת על הצוואר, שאם לא נאשר את זה ככה וככה, לא יהיה.

שלי יחימוביץ': קודם כל, מה בוער?

שלי יחימוביץ': לאן אנחנו ממהרים?

שלי יחימוביץ': בואו נשב ונדבר על זה עוד שבועיים.

סטס מיסז'ניקוב: בעוד שבוע ישתנו אזורי ויסקונסין?

שלי יחימוביץ': לא יודעת.

שלי יחימוביץ': זה אם אתה מקבל את אזורי ויסקונסין בתור כזה ראה וקדש.

סטס מיסז'ניקוב: אני קראתי את הצעת החוק בדיוק כמו שאת קראת אותה.

שלי יחימוביץ': סליחה, אני גיליתי רק היום שמדובר בוויסקונסין.

שלי יחימוביץ': אני אומרת ששום דבר לא בוער ואין סיבה לאשר את זה בחופזה ולומר כי אחרת לא יהיה.

סטס מיסז'ניקוב: כנראה שאני לא מבין כאן משהו.

סטס מיסז'ניקוב: אנחנו יכולים לתקן הכל.

סטס מיסז'ניקוב: אנחנו יכולים לאשר הכל או לא לאשר הכל, אבל יש רפורמה ואז בא האוצר עם הרפורמה שלו.

סטס מיסז'ניקוב: זה שסילבן שלום הדביק את הצעת החוק שלו על הרפורמה, זה בסדר.

סילבן שלום: אני הדברתי את הצעת החוק שלי?

סילבן שלום: חוצפה.

שלי יחימוביץ': הפוך.

שלי יחימוביץ': הוא הגיש קודם.

סילבן שלום: אני הראשון שהגשתי.

סטס מיסז'ניקוב: יש רפורמה שהאוצר הביא ושאתה הסכמת למזג את החוק שלך לתוכה.

סילבן שלום: נכון, אני עדיין מסכים.

סטס מיסז'ניקוב: הרפורמה הזאת מדברת על ארבעת אזורי ויסקונסין, שם תופעל התוכנית.

סטס מיסז'ניקוב: זאת הרפורמה.

סטס מיסז'ניקוב: אנחנו יכולים להפיל אותה או אנחנו יכולים לקבל אותה.

סילבן שלום: אני רוצה להעיר הערה וגם לשאול שאלה.

סילבן שלום: מיזוג, על הבסיס זה לא אומר שיש הצעה אחת והצעה שנייה מתבטלת אלא זה מיזוג.

סילבן שלום: קודם כל, מבחינה עקרונית פרוצדורלית יש דיון משולב, ואז אפשר לקחת סעיף מכאן וסעיף מכאן.

סילבן שלום: אני הסכמתי, ואני לא חוזר בי מההסכמות שלי אף פעם.

סילבן שלום: גם כאשר קראתי את חוק השילוב, אני מצטער שלא קיבלתי את חוות הדעת של שגית כי אני לא חבר ועדת הכספים, לרגע לא חשבתי שאלה האזורים.

סילבן שלום: עכשיו אני רוצה לשאול שאלה.

סילבן שלום: אין מצב בעולם שזה 25 עד 33 אחוזים כי אני אקריא עכשיו את רשימת הישובים.

סילבן שלום: סך הכל שמונה ישובים כאשר מתוכם חמישה כפרים ערביים.

סילבן שלום: אני אקריא את הרשימה ואנחנו נראה שאין שום מצב שזה יכול להיות.

שלי יחימוביץ': זה לא כל ירושלים.

משה ברסימנטוב: זה כמעט כל ירושלים.

סילבן שלום: ירושלים לפי מספרי המיקודים שבתוספת, שזה חלק מסוים מירושלים.

סילבן שלום: אנשים שיקראו את הרשימה, הם פשוט לא יאמינו שמישהו כאן מתכוון ל-25 עד 33 אחוזים.

סילבן שלום: זה פשוט שקר ואני אומר את זה כשר אוצר, שקר מארץ השקרים.

סילבן שלום: למה?

סילבן שלום: כי לא יכול להיות שירושלים באזורים מסוימים, אשקלון באזורים מסוימים , שדרות, נצרת, נצרת עלית רק באזורים מסוימים ובקעה-ג'ת, משמרות, עין עירון, עררה, כפר פינס, כפר קרע, אור עקיבא, חדרה ופרדס חנה.

סילבן שלום: אם זה 25-33 אחוזים אני צנצנת.

סילבן שלום: אני אומר לך עכשיו שאני מוכן לשים את כל יוקרתי שאין מצב כזה בכלל.

סילבן שלום: איפה תל-אביב, חיפה, באר-שבע, רמת גן, פתח-תקווה, חולון, בת-ים, ראשון?

סילבן שלום: זה לא יכול להיות.

סילבן שלום: אין מצב כזה.

סילבן שלום: האזור הזה הוא אולי 5 אחוזים ואני גם מגזים כשאני אומר 5 אחוזים.

סילבן שלום: אנחנו עשינו את הכל כדי שחמישה אחוזים מתושבי המדינה יקבלו את זה?

סטס מיסז'ניקוב: אני לא יודע מה אתה עשית אבל אני יודע מה עשה האוצר.

סילבן שלום: אני לא הבנתי מה זה חוק השילוב.

סילבן שלום: תלו אותי, בסדר?

סטס מיסז'ניקוב: אף אחד לא רוצה לתלות אותך.

סילבן שלום: אני אומר לכם שיש כאן את רשימת ערי הפיתוח שהן אילת, אריאל, בית-שאן, בית שמש, גבעת זאב, דימונה, חצור הגלילית, טבריה, יבנה, יבניאל, יוקנעם, ירוחם, כרמיאל, כפר ורדים, להבים, מגדל, מגדל העמק, מטולה, מיתר, מעלה אדומים, מעלה אפרים, מעלות, מצפה רמון, נהריה, נתיבות, עכו, עפולה, ערד, צפת, קריית גת, קריית מלאכי, קריית שמונה, ראש פינה, שדרות, שלומי.

סילבן שלום: זאת הרשימה האמיתית.

סטס מיסז'ניקוב: אני מאוד רוצה להפיל את החוק שלך, אבל אני לא יכול.

סילבן שלום: אני יודע.

סילבן שלום: רצית להפיל אותו מהיום הראשון.

סטס מיסז'ניקוב: לא, אם הייתי רוצה לעשות את זה, הייתי עושה את זה אבל אני לא יכול לעשות את זה כי ועדת הכנסת כבר הוציאה מכתב, לכן אני תלוי על אותו עץ עליו אתה תלוי.

סטס מיסז'ניקוב: הצעת חוק ממשלתית יחד אתך תידון או כך או כך, תיפול או תעבור.

סטס מיסז'ניקוב: זה מה שיש.

סטס מיסז'ניקוב: לכן עכשיו בואו נתקדם.

קריאה: סילבן, אתה יכול להגיש הסתייגות.

סילבן שלום: אנחנו פשוט עושים מעצמנו צחוק.

משה ברסימנטוב: אי אפשר לבחור באזורים שמציין חבר הכנסת שלום ואני אסביר מה הרציונאל שעמד בבחירת האזורים.

משה ברסימנטוב: זה 25 אחוזים לפחות.

סטס מיסז'ניקוב: סילבן שלום, מה אתה רוצה עכשיו?

סילבן שלום: אני אומר לך שיש את ההצעה שלי שהיא כל הארץ.

סטס מיסז'ניקוב: אי אפשר להצביע עליה.

סטס מיסז'ניקוב: המיזוג יצא לדרך.

סילבן שלום: גם ההצעה של הממשלה לא קיימת.

סילבן שלום: יש שתי הצעות שדנים בהן במקביל.

סילבן שלום: ההצעה שלי לא התבטלה אלא היא התמזגה.

סטס מיסז'ניקוב: היא מוזגה יחד עם הצעת החוק הממשלתית.

סילבן שלום: כך גם ההצעה שלהם.

סילבן שלום: אנחנו באותו סטטוס בדיוק.

סילבן שלום: לכן גם העניין שלי שזה בכל הארץ קיים.

סטס מיסז'ניקוב: אם אנחנו יכולים לתקן משהו בהצעת חוק ממשלתית, זה תופס גם אותך.

אביגדור יצחקי: בלעו את הצעת החוק כדי שישלמו ב-2010 כי חשבו שתהיה שנת בחירות.

סילבן שלום: לא, שזה יהיה אחרי הבחירות.

ניסן סלומינסקי: מה ההבדל בתקציב?

משה ברסימנטוב: 750 מיליון שקלים.

משה ברסימנטוב: בין חצי מיליארד ל-750 מיליון שקלים.

אביגדור יצחקי: אני מגיש הסתייגות לעניין התחולה.

סטס מיסז'ניקוב: אתה רוצה להרחיב אזורים?

סילבן שלום: הוא רוצה הכל ב-2008.

אביגדור יצחקי: אני רוצה שכולם ללא יוצא מן הכלל יהיו על בסיס 2008.

אביגדור יצחקי: כל עם ישראל.

סטס מיסז'ניקוב: זה לא 750 מיליארד שקלים אלא זה מיליארד ו-750 מיליון שקלים.

אביגדור יצחקי: למה?

אביגדור יצחקי: זה ממש לא נכון.

סטס מיסז'ניקוב: עשיתי חישוב.

אביגדור יצחקי: אני חוסך את 2008 ומעביר את זה ל-2007.

חיים אורון: אני מצטרף לאביגדור יצחקי.

חיים אורון: אם מישהו יציע הצעה יותר מרחיקת לכת, אני גם אצטרף אליה.

אבישי ברוורמן: כולנו מבינים שמאחורי זה יש גם פוליטיקה וגם בחירות והציבור רוצה גם בתקציב בשורות עכשיו.

אבישי ברוורמן: שיורידו משהו, אבל שיעבירו את זה ב-2008, אפילו שקצת יוסיפו.

אבישי ברוורמן: אני אומר להתקרב יותר ל-2008 שהציבור יראה שהתחולה מתקרבת.

סטס מיסז'ניקוב: גם אתה לא קיבלת את חוות הדעת של שגית ולא קראת שזה תופס את ארבעת האזורים של ויסקונסין?

אבישי ברוורמן: אני לא מדבר על ויסקונסין.

סטס מיסז'ניקוב: אנחנו מדברים על זה.

ניסן סלומינסקי: מצד אחד ההצעה הייתה לוותר כך שב-2008 לא ישלמו על חשבון 2007 אבל מצד שני, ב-2009 ישלמו לכולם על סמך 2008.

ניסן סלומינסקי: זאת אומרת, אתה מוותר קצת ואתה מוסיף קצת.

ניסן סלומינסקי: זאת הייתה ההצעה.

ניסן סלומינסקי: מה המשמעות הכספית של זה?

משה ברסימנטוב: בחוק כתוב שב-2010 זאת תחולה מלאה.

משה ברסימנטוב: ב-2010 זה חל על כולם ולא משנה מה קורה לוויסקונסין.

משה ברסימנטוב: כאשר נבטל את החוק, נעשה כאן תיקון עקיף אבל זה דורש תיקון חקיקה.

משה ברסימנטוב: אני אשמח להסביר לכם בקצרה למה חיברנו את הדברים.

סטס מיסז'ניקוב: אני רוצה להקריא את זה עד הסוף אחרי שמשה ברסימנטוב יסביר, כדי שאנחנו לפחות נוכל אחר כך להחליט איך אנחנו מצביעים.

סטס מיסז'ניקוב: משה, תסביר ואחר כך נקריא עד הסוף ונקיים התייעצויות.

משה ברסימנטוב: בממשלה הייתה התלבטות.

משה ברסימנטוב: ההנחה הבסיסית הייתה שמבחינה תקציבית אנחנו צריכים לעשות מהלך הדרגתי על פני שלוש שנים, 2008, 2009 ו-2010.

משה ברסימנטוב: העלות המלאה של החוק היא מיליארד שקלים והייתה כוונה מההתחלה שהפריסה של החוק מבחינה תקציבית תהיה הדרגתית.

משה ברסימנטוב: אז היו לנו שתי אפשרויות לפריסה הדרגתית, או שאנחנו פורסים את ההטבה, פשוט מתחילים מסכומים יותר נמוכים, במקום לתת 275 שקלים ו-400 שקלים, ניתן 100 שקלים ו-125 שקלים, או שאנחנו הולכים לפי אזורים.

משה ברסימנטוב: ההחלטה לא לעשות מענק כל כך נמוך הייתה כי אנחנו לא נקבל כאן שום אפקט, לא מבחינת השפעה על תעסוקה ולא באפקט על העוני.

משה ברסימנטוב: לכן אמרנו שאנחנו צריכים ללכת אזורי.

משה ברסימנטוב: אז הייתה התלבטות עם משרד המשפטים באיזו פריסה אזורית אנחנו יכולים ללכת.

משה ברסימנטוב: כל העניין של אזורי עדיפות לאומית מבחינת משרד המשפטים נפל כי יש אתו בעיות, זה בדיון בבג"ץ וזה יכול להיות נתון להשפעות פוליטיות שאנחנו לא רוצים להיכנס אליהן.

משה ברסימנטוב: אז הגענו לתוכנית ויסקונסין בה נבחרו אזורים מוגדרים והאזורים האלה נבחרו על ידי ועדה מקצועית ולכן אנחנו יכולים גם להגן על בחירת האזורים הזאת, ושנית, מלכתחילה תוכנית מס הכנסה שלילי במקורה נבנתה ככלי מסייע לתוכניות של קצבאות לעבודה, בישראל תוכנית מהל"ב ואורות לתעסוקה.

משה ברסימנטוב: כלומר, תוכנית מהל"ב פותרת חסמים בצורה פרטנית בעזרת מעונות יום, הכשרות מקצועיות וכולי, ומס הכנסה שלילי מעלה את הכדאיות ליציאה לעבודה באמצעות המענקים שמשתלמים.

משה ברסימנטוב: כך יש גם ערך מוסף מהשילוב בין שתי התוכניות.

משה ברסימנטוב: זה הרציונל שהנחה את הממשלה.

משה ברסימנטוב: אני אשלים את התמונה מבחינה תקציבית.

משה ברסימנטוב: בשנת 2008 בגין שנת 2009, אנחנו נשלם בין רבע לשליש מההוצאה הכוללת, ואני אסביר במה זה תלוי.

משה ברסימנטוב: זה תלוי במספר האנשים שגרים באזורים האלה ובהתפלגות השכר.

משה ברסימנטוב: אם אנחנו נחיל את זה היום בתל-אביב, יכול להיות שיש בתל-אביב רבתי הרבה תושבים אבל התפלגות השכר שם היא יותר גבוהה ופחות אנשים יהיו זכאים למס הכנסה שלילי ולכן זה אולי לא מסתדר לכם.

משה ברסימנטוב: זה 250 עד 300 מיליון שקלים בשנה הראשונה, ב-2008.

משה ברסימנטוב: בשנת 2009 אנחנו מאמינים שנגיע בין 500 ל-600 מיליון שקלים, זה תלוי מה יקרה עם תוכנית מהל"ב ולאיזה אזורים היא תתרחב.

משה ברסימנטוב: בשנת 2010 לא משנה מה קורה לתוכנית מהל"ב, זה יחול על כולם.

משה ברסימנטוב: ביטול תוכנית מהל"ב דורש תיקון חקיקה וזה לא משהו שאפשר לבטל בהחלטה מינהלית.

ניסן סלומינסקי: לפי המספרים שלך יש דרך שלישית.

ניסן סלומינסקי: במקום ללכת לחלוקה כזאת, לך לחלוקה אחרת.

ניסן סלומינסקי: את 2008 בגין 2007 אל תיתן, אז יש לך 250 שהרווחת, את 2010 בגין 2009, אל תיתן את אותו סכום ותן את הכל ב-2009 לכולם על חשבון 2008.

ניסן סלומינסקי: זאת ההצעה שמציע אביגדור.

משה ברסימנטוב: אתה מחייב אותי בהוצאה תקציבית של מיליארד שקלים בשנת 2009.

משה ברסימנטוב: בתקציב המדינה המגבלה היא שנתית.

ניסן סלומינסקי: במקום להוציא בשנה הבאה 250.

ניסן סלומינסקי: ההפך, אתה עוד מרוויח.

משה ברסימנטוב: תקציב המדינה עובד על בסיס מזומן.

משה ברסימנטוב: הוא עובד על בסיס שנתי.

סטס מיסז'ניקוב: יש תקרה של 1,7.

ניסן סלומינסקי: אני יודע אבל 250 מיליון לא משחקים על ה-1.7.

משה ברסימנטוב: אני לא יכול להעביר כסף משנה לשנה.

ניסן סלומינסקי: אם זאת הבעיה, תן לי, אני מבטיח לך שתוך שלוש דקות אני אומר לך איך להמיר את הסכומים.

משה ברסימנטוב: בין השנים?

משה ברסימנטוב: לא.

ניסן סלומינסקי: במקום לשלם ב-2008 סכום של 250, תוציא את זה על משהו אחר.

ניסן סלומינסקי: אם זאת הבעיה, אני מבטיח לך שתוך יום נמצא את הפתרון לכך.

ניסן סלומינסקי: אם זו הבעיה היחידה שנשארה לכם, מה לעשות עם זה.

ניסן סלומינסקי: הרי הסכום הוא אותו סכום ואתם לא מפסידים.

סטס מיסז'ניקוב: זה לא עובד כך.

סטס מיסז'ניקוב: זה עובד על מזומן, על פי 1,7 שאי אפשר לחרוג מההוצאה הממשלתית ואתה יודע את זה מצוין.

סטס מיסז'ניקוב: בדרך אתה צריך לשנות גם את הנוסחה הזאת וגם את המספר.

ניסן סלומינסקי: מה הסכום של 1.7?

סמדר אלחנני: 4 מיליארד.

ניסן סלומינסקי: אנחנו מדברים על 250 מיליון שקלים וזה 4 מיליארד.

ניסן סלומינסקי: אני חושב שההצעה שאביגדור הציע היא הצעה טובה.

שלי יחימוביץ': אני חוזרת לעניין של השנים.

שלי יחימוביץ': אחרי שראיתי ב-2007 איך הממשלה במרץ מחליטה בהחלטת מחליטים שמעכשיו למשך שלוש השנים הבאות יהיו 67 מיליון שקלים לסבסוד משפחתונים ומעונות יום, ועושה מסיבת עיתונאים מפוארת על כך, ובאוגוסט 2007 בשורה אחת במחליטים אחר היא מבטלת את אותה החלטה של מרץ 2007.

משה ברסימנטוב: דוחה.

שלי יחימוביץ': אני לומדת על הסטייט אוף מיינד של הממשלה הזאת ועל צורת העבודה שלה.

שלי יחימוביץ': אני לא מאמינה לחקיקה שתיכנס לתוקף ב-2010.

שלי יחימוביץ': אל תיקח את זה אישית כי זה לא אתה.

שלי יחימוביץ': אני לא מאמינה למנהיגים שעומדים מאחורי הסטייט אוף מיינד הזה שלהודיע עכשיו באופן בומבסטי על כניסה ב-2010.

משה ברסימנטוב: ואם נעשה את זה עכשיו, לא נוכל לעשות תיקון חקיקה אחר כך?

שלי יחימוביץ': אני לא מקבלת את זה.

שלי יחימוביץ': אני בעד להצביע על מס הכנסה שלילי ולהצביע על מס הכנסה שלילי ב-2010, מבחינתי זה כאילו לא הצבענו על כלום כי אין לזה שום משמעות.

משה ברסימנטוב: תתנחמי שב-2010 בגין 2009.

שלי יחימוביץ': אני ממש מתנחמת.

שלי יחימוביץ': הנחמה מאוד גדולה.

סטס מיסז'ניקוב: אני מבקש להתקדם, נקריא את הסעיף עד הסוף ואחר כך נצא להפסקה כדי לקיים דיונים עם האוצר.

סטס מיסז'ניקוב: היום אנחנו מצביעים לכאן או לכאן.

מירב תורג'מן: (ב) על אף הוראות פרק ג' ובכפוף להוראות סעיף קטן (א), בשנות המס 2008 ו-2009 ישולם מענק בעד חודשי עבודה בפועל בשנות המס 2007 ו-2008 רק לעובד שהוא תושב אזור שילוב.

מירב תורג'מן: בפרק זה, "תושב אזור שילוב", מי שכתובת מגוריו, לפי מרשם האוכלוסין כמשמעותו בחוק מרשם האוכלוסין, התשכ"ה-1965, באזורים שנקבעו לפי סעיף 59(א) לחוק המדיניות הכלכלית לשנת הכספים 2004 (תיקוני חקיקה), התשס"ד-2004, לעניין שילוב מקבלי גמלאות בעבודה.

מירב תורג'מן: (ג) לגבי מענק המשולם לעובד בעד חודשי עבודה בפועל בשנת המס 2007, ייקראו סעיפים אלה כך: (1) בסעיף 8(א), בפסקה (1), במקום "30 ביוני" יבוא "30 בספטמבר", בפסקה (2) במקום "31 במרץ" יבוא "30 ביוני" ובפסקה (3), המלים "באופן מקוון כפי שיורה המנהל" – יימחקו.

מירב תורג'מן: (2) בסעיף 13(א), פסקה (1) – תימחק, ובפסקה (2), במקום "30 ביוני" יבוא "30 בספטמבר".

מירב תורג'מן: (3) בסעיף 20, בכל מקום, במקום "31 במרץ", יבוא "30 ביוני".

שגית אפיק: אנחנו מתקנים כאן כי העברנו את הכל לספטמבר.

שגית אפיק: בפסקה (2) זה יהיה במקום "30 באפריל", יבוא "30 ביוני", זה המועדים למענקים ראשונים בשנת 2008 לגבי שנת 2007.

שגית אפיק: ובפסקה (3) המלים "באופן מקוון כפי שיורה המנהל" – יימחקו.

שגית אפיק: פסקה (2) נשמטת מהסעיף גם כן בגלל שהפכנו את זה ל-30 בספטמבר באופן קבוע בסעיף 8.

סילבן שלום: התשלום הראשון יהיה ב-30 בספטמבר 2008?

שגית אפיק: כן.

סילבן שלום: זאת אומרת, רק ב-30 בספטמבר 2008.

סילבן שלום: זאת עוד הרעה.

משה ברסימנטוב: הם צריכים להגיש דיווח מקוון.

שגית אפיק: הם צריכים להגיש דיווח מקוון.

סילבן שלום: זה פשוט הופך להיות בדיחה מרגע לרגע.

משה ברסימנטוב: גם שכיר צריך דיווח מקוון.

סילבן שלום: זה על שנת 2007.

סילבן שלום: הוא יכול להגיש דוח בינואר.

סילבן שלום: מה הבעיה?

סילבן שלום: בינואר הוא יכול להגיש.

סילבן שלום: למה לחכות עד 30 בספטמבר?

שגית אפיק: הוא מקבל על כל שנת המס.

משה ברסימנטוב: נתת לו להגיש דיווח מקוון עד יוני, אז אתה צריך לעבד את הנתונים.

משה ברסימנטוב: אתה לא יכול להגיש את זה בלי שהוא מגיש דיווח מקוון.

סילבן שלום: לעצמאי.

סילבן שלום: לא לשכיר.

משה ברסימנטוב: לא, גם למעסיק.

משה ברסימנטוב: המעסיק מגיש דיווח מקוון.

סילבן שלום: המעסיק יכול להגיש גם באופן תיאורטי בינואר ואין לו שום בעיה.

משה ברסימנטוב: אבל הם לא מגישים בינואר.

סילבן שלום: אם הם יגישו בינואר, הם יחכו עד 30 בספטמבר לתשלום ראשון.

משה ברסימנטוב: כן.

סילבן שלום: ה-30 בספטמבר אומר שהוא מפסיד את התשלומים הקודמים של השנה.

סילבן שלום: הוא לא מקבל מצטבר.

סילבן שלום: הוא יקבל מצטבר?

קריאה: את כל השנה.

סילבן שלום: לא, הוא לא יקבל את כל השנה.

סילבן שלום: זה בדיוק העניין.

סילבן שלום: אם הוא היה מקבל את כל השנה, לא היה איכפת לי.

שגית אפיק: בסוף הוא יקבל את הכל.

שגית אפיק: בפעימות.

סילבן שלום: הוא מפסיד כאן שתי פעימות.

שגית אפיק: מהותית, בסופו של דבר הוא יקבל את הכסף.

סילבן שלום: לא, הוא לא יקבל את שתי הפעימות הראשונות.

סילבן שלום: איך הוא יקבל?

סילבן שלום: תסבירי לי איך.

סילבן שלום: הוא לא יקבל וגם אם הוא יקבל, תשלום המס שהוא ישלם על זה יביא אותו בסופו של דבר למצב הרבה יותר בעייתי.

חיים אורון: יש כאן איחור של חצי שנה.

סטס מיסז'ניקוב: אנחנו עושים הפסקה של חצי שעה.

סטס מיסז'ניקוב: אני מחדש את הישיבה.

סטס מיסז'ניקוב: היינו בעת ההקראה של מס הכנסה שלילי.

מירב תורג'מן: היינו בסעיף 36(ב).

ניסן סלומינסקי: אם יש פנים חדשות, לפני ההצבעה צריך לדון מחדש.

סטס מיסז'ניקוב: מי הפנים החדשות?

ניסן סלומינסקי: לא יודע, אני שואל.

מירב תורג'מן: סעיף לגבי התחולה על עצמאים.

מירב תורג'מן: 37.

מירב תורג'מן: פרק ד' – תחילה, תחולה והוראות שעה (א) תחילתו של פרק ד' ביום ה' בטבת התשס"ט (1 בינואר 2009) והוראותיו יחולו בעד הכנסה חודשית ממוצעת שהופקה בשנת המס 2008 ואילך.

מירב תורג'מן: (ב) על אף הוראות סעיף קטן (א), לגבי שנת המס 2008 יחולו הוראות פרק ד' בעד הכנסה חודשית ממוצעת שהופקה באותה שנת מס רק בידי עצמאי שהוא תושב אזור שילוב.

מירב תורג'מן: 38.

מירב תורג'מן: תקנות ראשונות תקנות ראשונות לפי סעיף 31(ב) יובאו לאישור ועדת הכספים של הכנסת בתוך ארבעה חודשים מיום תחילתו של חוק זה.

מירב תורג'מן: כאן מדובר על תקנות ראשונות לעניין העברת מידע מהביטוח הלאומי.

מירב תורג'מן: תחילת החוק מותנית בזה שיותקנו תקנות.

מירב תורג'מן: תקנות ראשונות, לפי החוק, לפי הסעיף, יותקנו בתוך ארבעה חודשים מיום תחילת החוק.

סמדר אלחנני: אני מנסה להציע כאן משהו כדי לייעל את העניין.

סמדר אלחנני: האם אי אפשר להכניס את רוח הדברים שהתקנות האלה אמורות לומר, להכניס את זה לנוסח החוק?

שגית אפיק: אם זאת הצעת הוועדה.

סמדר אלחנני: אני מציעה את זה ליושב-ראש הוועדה.

סטס מיסז'ניקוב: בגלל השעה המאוחרת אני מציע לזרום קצת.

מירב תורג'מן: הסמכות הכללית להעברת מידע קיימת בחוק ואין צורך להתקין תקנות.

משה ברסימנטוב: אני אומר מה הבעייתיות שיש לנו עם קביעת פרק הזמן של ארבעה חודשים.

חיים כץ: אין לך יותר בעייתיות.

חיים כץ: אתה יכול לעבור להצבעה.

חיים כץ: מי שהתנגד איננו.

חיים כץ: אתה יכול לדפוק את המסכנים ואתה יכול לעשות מה שאתה רוצה.

חיים כץ: אין לך בעייתיות וחבל על המלים.

חיים כץ: תצביע.

חיים כץ: הסבירו להם את החומר והם מבינים.

חיים כץ: אל תבזה את אלה שיושבים כאן.

חיים כץ: תצביע.

סטס מיסז'ניקוב: אני לא מבין על מה אתה כועס.

סטס מיסז'ניקוב: אנחנו יושבים כאן כבר כמה חודשים טובים על הנושא.

חיים כץ: דאגנו שסילבן ילך הביתה.

חיים כץ: המחוקק.

אלי אפללו: הוא המחוקק.

חיים כץ: הממשלה הצטרפה.

חיים כץ: הוא המחוקק.

אלי אפללו: הוא המחוקק?

אלי אפללו: הוא מצטרף.

סטס מיסז'ניקוב: אני גרמתי לסילבן שלום ללכת הביתה?

אלי אפללו: מישהו אמר לו ללכת הביתה אם הוא המחוקק?

חיים כץ: אלי, אתה יכול לצעוד עד מחרתיים ויש לך קול גדול, אבל אתה לא צודק.

חיים כץ: נקודה.

חיים כץ: לא היית כאן, באת לכאן, אתה מרכז הקואליציה, יש לך עבודה, העיתונאים יאמרו את מה שרצית, בסדר.

חיים כץ: לא תשנה את מה שהיה.

חיים כץ: את ההיסטוריה אי אפשר להחליף.

סטס מיסז'ניקוב: אתה אמרת לי לפני שעה בחדר שלי שאתה מסתכל על החיים בפרספקטיבה אחרת.

אלי אפללו: אני רק רוצה להזכיר שהצבעת בצורה מואצת על 55-45, ביבי עם העיגולים.

אלי אפללו: את זה שכחת?

אלי אפללו: שכחת.

חיים כץ: תסביר.

חיים כץ: אל תדבר סתם.

חיים כץ: כל ההצבעות נגד, היחידי.

חיים כץ: אותי אי אפשר לקנות אותי בשקל.

חיים כץ: אי אפשר.

חיים כץ: לא בתפקיד, לא ברוב קואליציה.

חיים כץ: אותי אי אפשר לקנות.

חיים כץ: אין לי מחיר.

חיים כץ: אתם מוכרים את האנשים.

חיים כץ: אתה משקר לאנשים, אתה פוגע בציבור כאילו במסווה של חקיקה.

חיים כץ: לא עובדים כך.

סטס מיסז'ניקוב: חיים, לידך עומד הסדרן.

סטס מיסז'ניקוב: אני אפילו לא אבקש ממנו להוציא אותך אלא הוא יוציא אותך לבד.

משה ברסימנטוב: בנוסח שהגישה הממשלה אין את החובה להגיש את התקנות תוך ארבעה חודשים אלא החוק מוחל ברגע שהתקנות נכנסות לתוקף וזאת מהסיבה הפשוטה שאנחנו לא יכולים לבצע את החוק בלי שמועבר המידע מהמוסד לביטוח לאומי.

משה ברסימנטוב: לכן אנחנו לא יכולים לקבוע פרק זמן בו אנחנו מתחייבים שהמוסד לביטוח לאומי יעביר לנו את התקנות כי זה לא תלוי בנו אלא זה תלוי במוסד לביטוח לאומי.

משה ברסימנטוב: לכן אנחנו מבקשים למחוק את הסעיף שמתייחס לזה שתוך 4 חודשים יותקנו התקנות אלא תחילת החוק תהיה ביום שנכנסות התקנות לתוקף.

משה ברסימנטוב: אם אתם מתעקשים על פרק זמן בו זה יהיה, צריך לעשות את הדבר תלוי לחלוטין בשר האוצר ולא במוסד לביטוח לאומי לא בשר הרווחה.

משה ברסימנטוב: כלומר, בלי הסכמה אלא בהתייעצות.

שגית אפיק: הם מתנים את תחילת החוק בהתקנת התקנות האלה.

שגית אפיק: כלומר, לא יהיה מס הכנסה שלילי כל עוד לא יותקנו התקנות.

שגית אפיק: אם לא תקבעו פרק זמן כלשהו, יכול להיות שלא יותקנו אף פעם תקנות והחוק לא ייכנס אף פעם לתוקף.

שגית אפיק: אפשר לתת פתרון.

שגית אפיק: כרגע, לפי הנוסח שבפניכם המצב הוא שהם מבקשים להתנות את תחילת החוק בהתקנת התקנות לעניין העברת מידע מהמוסד לביטוח לאומי.

שגית אפיק: אנחנו ביקשנו שהתקנות יותקנו לכל היותר בתוך ארבעה חודשים על מנת שנדע שהחוק ייכנס לתוקף לכל היותר בתוך ארבעה חודשים.

שגית אפיק: הם מבקשים עכשיו להסיר את המגבלה הזאת של ארבעה חודשים וזה מאוד בעייתי.

משה ברסימנטוב: לחלופין אנחנו מסכימים למגבלה של ארבעת החודשים אבל מבקשים שהדבר יהיה תלוי בנו, שהתקנת התקנות תהיה תלויה בנו ולא תותנה בהסכמת שר הרווחה.

שלי יחימוביץ': עד לרגע זה לא שמעתי הסכמה מפורשת מהביטוח הלאומי.

שלי יחימוביץ': לא שמעתי שהם הגיעו להסכמות אתכם.

משה ברסימנטוב: הביטוח הלאומי היה שותף לאורך כל הדרך.

משה ברסימנטוב: איך נבצע את החוק?

שלי יחימוביץ': אני מסכימה אתך לחלוטין.

משה ברסימנטוב: בהנחה ששר הרווחה לא יסכים לחתום על התקנות, לא יהיה חוק.

שלי יחימוביץ': נתכנס ונדון.

משה ברסימנטוב: אל תכתבו ארבעה חודשים.

משה ברסימנטוב: אנחנו לא רוצים כוח אבסולוטי.

משה ברסימנטוב: אל תכפו עלינו ארבעה חודשים.

שלי יחימוביץ': אני בטוחה שהשר הרצוג יבין על מה אתם מדברים.

שלי יחימוביץ': אני בטוחה שהשר הרצוג מבין את צורכי האוצר.

משה ברסימנטוב: אם כן, אנחנו מבקשים להוריד את ההסכמה על התייעצות.

משה ברסימנטוב: כל הוויכוח הוא על מילה אחת, האם הסכמה או בהתייעצות.

משה ברסימנטוב: בהתייעצות, לצורך העניין, שר הרווחה יאמר שהוא לא מוכן, אנחנו נבוא לכאן ואז תוצג עמדתו של שר הרווחה שאומר שהוא לא מוכן.

משה ברסימנטוב: לכן בעינינו זה לא כזה קריטי.

משה ברסימנטוב: אתם רוצים בהסכמה, שיהיה בהסכמה.

שגית אפיק: בהתייעצות עם שר הרווחה ובהסכמה.

ניסן סלומינסקי: לא יהיה חוק.

אלי אפללו: בהתייעצות.

ניסן סלומינסקי: בהסכמת הוועדה.

שלי יחימוביץ': בהתייעצות עם שר הרווחה ובהסכמת הוועדה.

שגית אפיק: בהתייעצות עם שר העבודה והרווחה, בהסכמת שר המשפטים ובאישור הוועדה.

שלי יחימוביץ': למה אני צריכה את שר המשפטים?

ניסן סלומינסקי: איפה נכנס כאן שר המשפטים?

אלי אפללו: מה הקשר לשר המשפטים?

שגית אפיק: קבלת מידע מהביטוח הלאומי לפי פקודת מס הכנסה היום.

שגית אפיק: יש סעיף שמדבר על קבלת מידע מהביטוח הלאומי והוא מדבר על הסכמת שר המשפטים ובהתייעצות עם שר הרווחה.

אלי אפללו: אבל הוא לא מיושם.

ניסן סלומינסקי: מה התפקיד של שר המשפטים בעניין?

קריאה: לא יודעים.

שגית אפיק: שר המשפטים ממונה על הנושא הזה.

יעקב מרגי: גברתי היועצת המשפטית, מניסיון שלי בוועדות אחרות ובחוקים אחרים, כל מה שמגיע להסכמת משרד המשפטים, זה שנה וחצי ממוצע.

שלי יחימוביץ': אני מסכימה אתך.

יעקב מרגי: אני אומר לך שזה לא יהיה.

יעקב מרגי: אם קיבלנו התייעצות בשר הרווחה, שתהיה התייעצות עם שר המשפטים.

סטס מיסז'ניקוב: פעמיים התייעצות.

סטס מיסז'ניקוב: בהתייעצות עם שר הרווחה ובהתייעצות עם שר המשפטים.

שגית אפיק: ובאישור ועדת הכספים.

סטס מיסז'ניקוב: בסדר.

ניסן סלומינסקי: שאלה ראשונה שדנו בה הייתה לגבי החלוקה.

ניסן סלומינסקי: הייתה הצעה שמופיעה כאן שהחלוקה תהיה לפי ויסקונסין, והצעה שנייה שהייתה אמרה שנוותר על הגבייה ב-2008, נוותר על הגבייה ב-2010 ונעשה את הכל ב-2009.

קריאה: זאת הצעה שלך.

ניסן סלומינסקי: נכון.

סטס מיסז'ניקוב: אמרתי לך, כפי שזה.

ניסן סלומינסקי: שאלה שנייה, להבהרה כדי שאהיה בטוח.

ניסן סלומינסקי: התשלום שיהיה בספטמבר 2008 בגין 2007, יהיה לא בארבע פעמים אלא בפעמיים ובספטמבר יהיה כאילו פעמיים.

משה ברסימנטוב: יהיה כפול.

סטס מיסז'ניקוב: יש כאן מועדים שנשארו פתוחים.

סטס מיסז'ניקוב: מה המועדים?

בועז סופר: רק להזכיר, מכיוון שביקשו בעצם לדחות את הכל בחודש קדימה, אנחנו התלבטנו אם לדחות את התשלום בחודש קדימה כי אנחנו גם צריכים זמן להיערך.

בועז סופר: בסוף החלטנו שנעשה דחייה של שבועיים כדי לא לפגוע בעובדים שהם לא עצמאיים.

סטס מיסז'ניקוב: מה קורה אם אין תקנות תוך ארבעה חודשים?

משה ברסימנטוב: אם מס הכנסה לא יקבל נתונים מהמוסד לביטוח לאומי, אין לנו אפשרות לבצע את החוק.

משה ברסימנטוב: החוק הזה תלוי בזה.

משה ברסימנטוב: לכן אנחנו אומרים את זה בצורה ברורה.

משה ברסימנטוב: הגדלתם את הכוח שלכם ושלנו לקבוע את התקנות כי זה בהתייעצות עם השרים ואתם כאן הגוף שסוף ייתן את הווטו ואנחנו חייבים תוך ארבעה חודשים להביא לכם תקנות.

משה ברסימנטוב: יש התייעצות עם שר המשפטים ועם שר הרווחה ובסוף אתם כאן.

שי חרמש: אם מחר מישהו הולך לבג"ץ על העניין הזה.

סטס מיסז'ניקוב: למה בכלל הכנסנו את שר המשפטים כאן?

קריאה: זאת התייעצות.

סטס מיסז'ניקוב: הוא חייב להיות?

משה ברסימנטוב: מי שיתבע מס הכנסה, יוותר על כתב ויתור סודיות.

בועז סופר: לגבי סעיף 4 שהתבקשנו לבדוק, אני מתנצל אבל אין לי פתרון.

בועז סופר: אנחנו סבורים שמדובר במקרים בודדים.

סטס מיסז'ניקוב: על מה אתה מדבר?

בועז סופר: דירה כמקור לנכס.

מיכל הנר-דויטש: שהזכאות למענק לא תחול אם יש לך זכות במקרקעין מעל 50 אחוזים.

מיכל הנר-דויטש: ביקשתם לגבי השאלה האם השווי של הסכום הוא נמוך.

בועז סופר: בדקנו את זה.

בועז סופר: אנחנו נכנסים לשמאויות.

בועז סופר: זה נכון ששר האוצר יכול, אבל יש לי הצעה.

בועז סופר: גם אנחנו לומדים והצענו דירה וחצי, יכול להיות ששתי דירות זה הדבר הנכון.

בועז סופר: אני לא יודע, אולי.

בועז סופר: כאשר אנחנו עשינו את הסימולציה - אני באמת רוצה להבטיח לכם שעשינו את הסימולציות - מדובר באמת במקרים בודדים.

בועז סופר: אין כאן עשרות אחוזים בהם יש פה שתי דירות ובגלל שתי הדירות, בגלל שזאת ירושה באופקים או בשדרות, יישלל מס הכנסה שלילי.

בועז סופר: מדובר באחוזים בודדים ולכן אנחנו מציעים לא לעשות את השינוי.

בועז סופר: אנחנו נעקוב, ואנחנו כמובן נדווח, האם לצורך העניין גילינו דרמה והנתונים שלנו לא נכונים, ואז עוד שנה נחזור.

ניסן סלומינסקי: אתה מודיע לפרוטוקול שאתה לוקח על עצמך את האחריות שבמידה שיתברר לכם אחרי שנה, אתם תדווחו לנו ואז נצטרך לקבל החלטה.

בועז סופר: אנחנו נדווח.

ניסן סלומינסקי: בסדר.

ניסן סלומינסקי: לזה אני מסכים.

שגית אפיק: אז זה תיקון חקיקה ראשית משום שהוא לא רוצה הסמכה בתקנות.

ניסן סלומינסקי: מה את מציעה?

שגית אפיק: הסמכה בתקנות.

שגית אפיק: במידה שנמצא שיש בעיה, נסמיך אותו לתקן.

בועז סופר: לצורך העניין של שתי דירות, זאת זכאות של אדם.

בועז סופר: ברור שזה צריך להיות בחקיקה ראשית.

בועז סופר: לכן אנחנו חושבים שזה בעייתי להסמיך בתקנות.

בועז סופר: לבוא ולומר בתקנות מה זה שר אוצר רשאי.

ניסן סלומינסקי: אתה בורח מאחריות.

בועז סופר: להפך.

ניסן סלומינסקי: נתנו לך סמכות ואתה בורח ממנה.

בועז סופר: לא.

בועז סופר: אל תיתן לי סמכות.

בועז סופר: אנחנו נעדכן תוך שנה.

בועז סופר: אם צריך, נתקן את החוק.

ניסן סלומינסקי: אנחנו רוצים לתת לאוצר את הסמכות.

שלי יחימוביץ': אני רוצה לשאול את בועז.

שלי יחימוביץ': איך בעוד שנה תהיו יותר חכמים מעכשיו בעניין של הדירה השנייה?

שלי יחימוביץ': הרי כרגע יש בדימונה משפחה שגרה והסבתא הגיעה לשיבה טובה ונפטרה בדירה ליד.

שלי יחימוביץ': הרי זאת סיטואציה מהחיים.

שלי יחימוביץ': בשנה הזאת אתם לא תהיו יותר חכמים כי האנשים האלה מלכתחילה לא יגישו לכם טפסים כי הם לא יהיו זכאים.

שלי יחימוביץ': איזה מידע אתם תצברו בשנה הזאת שאתם לא יכולים עכשיו להוציא את הגזרה הזאת, להוסיף איזשהו קריטריון של שמאות של הדירה ולהתחיל לתת את הכסף לאנשים שמגיע להם?

בועז סופר: יש פה שני דברים.

בועז סופר: מרגע שאת לא צריכה להשתמש במידע, הוא פחות מעניין.

בועז סופר: לכן כאשר את אומרת כל הרישום של דירות, מאוד יכול להיות שאנחנו נגלה במהלך הזמן שהרישומים שלנו חסרים, שהרישומים של הטאבו חסרים, ואני פשוט לא יודע.

שלי יחימוביץ': איך תגלו את זה?

שי חרמש: ערך דירה, שמאות.

שלי יחימוביץ': אנשים שעונים לקריטריון לא יגישו.

בועז סופר: היום את אותה אינפורמציה בעצם אין לי ואין לי כי אני לא יודע את הזכאות לפי ההכנסות.

בועז סופר: אני צריך את כל המעסיקים, אני צריך את כל העצמאים, אני צריך את כל מאגר המידע המלא.

בועז סופר: אחרי שיש לי את כל מאגר המידע הזה, אני נכנס לקובץ נדל"ן.

בועז סופר: את מניחה שיש לי את כל האינפורמציה לגבי הדירות ובכלל זה ירושות אבל לא, אין לי היום.

בועז סופר: לכן ברור שאנחנו צריכים לראות את הבסיסים שלנו.

סטס מיסז'ניקוב: מי שרוצה, שיגיש הסתייגות.

שלי יחימוביץ': ניסן סלומינסקי אומר שהשכונות שייכנסו למס הכנסה שלילי אלה אותן שכונות שנחזיר במסגרת הסכם הקבע.

שי חרמש: הסדר הקבע מוריד חצי אוכלוסייה במזרח ירושלים.

פרק ד': 54.

פרק ד': תיקון פקודת מס הכנסה בפקודת מס הכנסה, בסעיף 21(ב)(1) – (1) בפסקת משנה (ב), במקום "17 אחוזים", יבוא "14 אחוזים".

פרק ד': (2) בפסקת משנה (ג), במקום "25 אחוזים", יבוא "21 אחוזים".

פרק ד': (3) בפסקת משנה (ד), במקום "30 אחוזים", יבוא "28 אחוזים".

בועז סופר: אנחנו מפחיתים מסי הכנסה.

סטס מיסז'ניקוב: יש לי שאלה מהותית.

סטס מיסז'ניקוב: המתווה היה צריך להיות מופעל רטרואקטיבית משנת 2007.

סטס מיסז'ניקוב: הוא לא מופעל רטרואקטיבית כי הוא ממשיך מ-2004.

מיכל הנר-דויטש: בהצעת החוק אמרנו שהתיקון שנתקן הוא רטרואקטיבי, נפחית יותר את שיעורי המס גם לגבי שנת המס 2007.

מיכל הנר-דויטש: ברגע שדחינו את הכל ל-2008-2009 ועשינו שם את ההחלפות הגדולות, ביטלנו את 2007.

מיכל הנר-דויטש: לא ביטלנו את כל 2007.

סטס מיסז'ניקוב: לא ביטלתם את כל 2007?

מיכל הנר-דויטש: לא, רק את ההפחתה הנוספת שביקשנו לתת במסגרת הזאת.

סטס מיסז'ניקוב: את המתווה לא ביטלנו.

בועז סופר: ודאי שלא.

שגית אפיק: כאן יש שינויים לגבי מס הכנסה שלילי.

מירב תורג'מן: 55.

מירב תורג'מן: תיקון לחוק פקודת מס הכנסה (מס' 147) בחוק לתיקון מס הכנסה (מס' 147), התשס"ה-2005 (פרק זה – תיקון מס' 147), בסעיף 76 – (1) בסעיף קטן (ג), בסעיף 121(ב)(1) לפקודה המובא בו – (א) בפסקת משנה (ב), במקום "19 אחוזים", יבוא "16 אחוזים".

מירב תורג'מן: (ב) בפסקת משנה (ג), במקום "28 אחוזים", יבוא "26 אחוזים".

מירב תורג'מן: (2) בסעיף קטן (ד), בסעיף 1212(ב)(1) לפקודה המובא בו – (א) בפסקת משנה (ב), במקום "18 אחוזים", יבוא "15 אחוזים".

מירב תורג'מן: (ב) בפסקת משנה (ג), במקום "27 אחוזים", יבוא "23 אחוזים" ולאחריה יבוא: "(ד) על כל שקל חדש מ-133,681 שקלים חדשים עד 192,000 שקלים חדשים – 30 אחוזים".

בועז סופר: סעיף 147 הוא התוואי הנוכחי של הפחתות מסי הכנסה.

סטס מיסז'ניקוב: בזה סיימנו את הפרק הזה.

סטס מיסז'ניקוב: אנחנו לא פותחים את זה לדיון כי דנו בזה לעומק ולרוחב.

סטס מיסז'ניקוב: נקבל רק הסבר קצר.

חיים כץ: לפני ההצבעה, אני רוצה לומר משהו כי יש לי הסתייגות.

סטס מיסז'ניקוב: יש אפשרות להסתייג בתקנות שווי שימוש ברכב?

חיים כץ: לא, על מדרגות המס.

חיים כץ: ישבתי כאן בשיחות גם עם בועז סופר וגם עם יושב-ראש הוועדה וביקשתי מדרגה נוספת.

חיים כץ: יש קשר בין מדרגות המס וזקיפת הרכב.

חיים כץ: אני ביקשתי מדרגה נוספת בין השכר של 16 אלף ל-20 אלף או ל-19,890 שקלים.

קריאה: אתה מדבר על שכר חודשי.

חיים כץ: כן, שכר חודשי.

חיים כץ: נאמר לי שכך זה צריך להיות, שיש בזה הרבה שכל וזה בדיוק במקום.

סטס מיסז'ניקוב: מה ההסתייגות?

חיים כץ: בהסתייגות אני רוצה להוסיף מדרגת ביניים, בין 16 אלף ל-19,890 שבסוף זה ירד ל-31 אחוזים במקום 32 אחוזים.

חיים כץ: העלות של זה היא 100 מיליון שקלים.

סטס מיסז'ניקוב: לפני שבועז יתייחס, אני רוצה לומר לך שליכוד זה גם כן מחלה שעוברת, עובדה שקדימה קמה על חורבנו של הליכוד.

סטס מיסז'ניקוב: אני לא יודע מי אמר לך כאן ושם.

חיים כץ: אני אומר לרדת בסוף ל-31 אחוזים במקום ל-32 אחוזים.

סטס מיסז'ניקוב: עלות של הדבר הזה היא 100 מיליון שקלים.

חיים כץ: זה מה שנאמר לי.

חיים כץ: לא בדקתי, אבל אם זה 100 מיליון שקלים, זה נוגע לסדר גודל של כ-250 אלף אנשים.

חיים כץ: 250 אלף אנשים יקבלו 40 שקלים בתקרה, 500 שקלים בשנה.

בועז סופר: זה נכון, זה שווה 40 שקלים לכל היותר.

בועז סופר: אני אומר מה המשמעות.

בועז סופר: המשמעות היא שאנחנו ניסינו לאזן בהפחתות מסי הכנסה ושמנו דגש בין שכר של 7,000 לבין 16 אלף שקלים.

בועז סופר: לבוא ולומר שנכון להוריד עוד מס הכנסה באותן שכבות ביניים, שזה יכול להיות גם עד 20 אלף שקלים, זאת אמירה נכונה ואין לי מה לומר עליה יותר מדי, אבל יש פה גם איזשהו איזון.

בועז סופר: כאשר אנחנו באנו והסתכלנו גם על השווי מחד וגם על הפחתת מסי הכנסה מאידך, אני רוצה שתבינו שלמי שיש רכב ומרוויח למעלה מ-16 אלף שקלים, הוא יקבל עוד הטבה של 40 שקלים, מה שיפתח בעצם פער, בעיניי, אולי טיפה יותר מדיי גדול.

חיים כץ: לא רק מי שיש לו רכב יקבל אלא כל אחד יקבל.

בועז סופר: אני עונה עניינית.

בועז סופר: בעינינו זה יפתח פער יותר מדיי גדול ביחס למי שמרוויח בין 7,000 ל-16 אלף שקלים ובסופו של דבר הוא ייפגע עוד פחות.

בועז סופר: לבוא ולומר שנכון להוריד מסי הכנסה, זה כמעט אקסיומטי למעט אולי מדרגות מס שולי גבוהות.

בועז סופר: דווקא כאן זאת אמירה נכונה.

שלי יחימוביץ': לא.

שלי יחימוביץ': תפסיקו להתייחס לדברים כאילו הם תורה מסיני.

בועז סופר: אני מקבל את ההערה.

בועז סופר: אני לא אומר לגבי משהו אקסיומטי.

בועז סופר: אני מתנצל.

בועז סופר: בכל-זאת לדעתנו היה כאן איזון סביר ואנחנו לא חושבים שצריך להרחיב מעבר לזה.

בועז סופר: לבוא ולומר שאני אמרתי שנכון להוריד יותר – נכון, אני אמרתי.

בועז סופר: אין ויכוח.

בועז סופר: אבל עדיין מה שיש כאן על השולחן, זה איזון סביר.

סטס מיסז'ניקוב: אגב, כולם אומרים את זה ולא רק בועז.

סטס מיסז'ניקוב: האג'נדה של מדינת ישראל היא להוריד כמה שיותר מדרגות מס.

חיים כץ: דיברתי עם בועז ולא הלכתי לעיתונאים ולא דיברתי עם עיתונאים.

חיים כץ: מה שביני ובינו, זה היה לא לפרוטוקול.

חיים כץ: אני אומר לך שאם זה תלוי בבועז, הוא מוריד את המדרגה עכשיו.

סטס מיסז'ניקוב: כשהוא יהיה שר אוצר, הוא יוריד.

חיים כץ: הוא הלך לשר האוצר והוא לא הכניס אותו לחדר.

בועז סופר: עם כל הכבוד, יש סדר של דברים.

בועז סופר: מותר לשר אוצר לומר לפקיד שלו לא.

חיים כץ: תרשמי לי הסתייגות.

שגית אפיק: רשמתי.

סטס מיסז'ניקוב: אנחנו עוברים לתקנות.

סטס מיסז'ניקוב: לשגית אפיק: בתקנות יש כמה תיקונים.

בועז סופר: יש שני תיקונים נוספים ביחס למה שדיברנו בוועדה והצגנו בוועדה לפני כ-10 ימים.

בועז סופר: מה שסוכם, סוכם וזה בסדר.

בועז סופר: תיקון אחד הוא הנושא של פחת על מורי נהיגה.

בועז סופר: אמרתי שהייתה תקלה.

בועז סופר: התחייבנו.

בועז סופר: מה שקרה ברשות המסים יצר מצב שלא הצלחנו ליישם אותו אבל הבטחות צריך לקיים ובזה מסתיים הדיון.

בועז סופר: אנחנו נגדיל את הפחת למורים לנהיגה מ-20 ל-25 אחוזים.

שי חרמש: אחת לארבע שנים?

בועז סופר: אנחנו מבקשים לא להתעקש על רטרואקטיביות.

בועז סופר: אנחנו מבקשים שזה יחול מה-1 בינואר 2008 כפי שכל התקנות חלות.

בועז סופר: מבחינתי התחייבויות צריך לקיים ויותר אין לי מה לומר.

בועז סופר: אנחנו נכניס את זה לתוך התקנות עכשיו, בזה הרגע, ואתם תצביעו על זה.

בועז סופר: התיקון השני.

בועז סופר: פנו אלינו מאיגוד לשכות המסחר.

בועז סופר: למרות שהייתה הסכמה מלאה, הם עדיין טוענים שהחלה של שווי השימוש לאופנועים גדולים, שזה 750 שקלים, הם לא טוענים על הסכום והם לא משיגים על הסכום אלא הם רק אומרים שבבת אחת, זה אולי טיפה מוגזם מדיי.

בועז סופר: פרסתם ברכב ל-4 שנים, הם מבקשים לפרוס גם כאן.

בועז סופר: בעיניי זה ראוי, זה בסדר, אין לי בעיה להתפשר כאן ולפרוס לשלוש שנים.

בועז סופר: 250 שקלים לשנה.

בועז סופר: אלה שתי ההרחבות שהן רק הקלות.

בועז סופר: מעבר לכך לא נגענו בתקנות.

סטס מיסז'ניקוב: מעבר למה שבועז אמר, אני מזכיר שבכוונתנו להקים ועדת משנה לענייני מוניות על מנת לנסות ולהחריג אותן כפי שהחרגנו את כיבוי והצלה.

בועז סופר: זה לניכוי הוצאות.

בועז סופר: זה לא קשור לריווח.

מיכל הנר-דויטש: זה קשור ישירות לשווי שימוש.

שלי יחימוביץ': ההערה הזאת של היושב-ראש היא לא הערה לחוק הזה אלא הערה לשווי שימוש.

שלי יחימוביץ': לא הערה לריווח המדרגות.

שלי יחימוביץ': בעקבות זאת אני רוצה שאתה תאמר לפרוטוקול מה מידת המחויבות לוועדת המשנה בראשות חבר הכנסת אמנון כהן, אבל זה יהיה כבר בשווי השימוש ולא עכשיו.

סטס מיסז'ניקוב: בשווי השימוש.

בועז סופר: אני רק תיקנתי.

בועז סופר: זה ניכוי הוצאות ולא שווי שימוש.

בועז סופר: לעצמאים אין שווי שימוש.

בועז סופר: משרד האוצר – אני כרגע מייצג אותו – הביע את הסכמתו להשתתף ולא כי כפו עלינו אלא כי אנחנו מבינים שיש ייחודיות.

שלי יחימוביץ': בין נהגי המוניות למורי הנהיגה.

בועז סופר: כן, בין מורים לנהיגה ונהגי מוניות.

בועז סופר: אנחנו ביקשנו/דרשנו שלא יהיה מצב בו תהיה ועדת משנה שרק משרד האוצר נמצא אלא גם משרד התחבורה שהוא חלק בלתי נפרד מהייחודיות של מישהו שמקצועו הוא רכב.

בועז סופר: לכן הסכים היושב-ראש שבראש ועדת המשנה יעמוד חבר הכנסת אמנון כהן והיא תכלול נציגים של משרד האוצר ושל משרד התחבורה.

בועז סופר: אנחנו מגיעים במטרה לפתור את הבעיה.

בועז סופר: המחויבות היא מחויבות שלי כנציג היא לפתור את הייחודיות או לתת מענה לייחודיות של מורים לנהיגה ונהגי המוניות.

בועז סופר: אני לא יודע להיות יותר נחרץ מזה כי אני לא יודע לומר עכשיו מספר, אבל זאת המחויבות שלי.

סטס מיסז'ניקוב: שלי יחימוביץ שואלת האם התקנות שאנחנו נאשר היום, אם אפשר אחרי שנדון בוועדת המשנה, להכניס תוספות לאותן תקנות.

בועז סופר: מביאים תקנות לוועדת הכספים ומתקנים.

שלי יחימוביץ': בהתאם להמלצות ועדת המשנה.

בועז סופר: בוודאי.

סטס מיסז'ניקוב: אנחנו יוצאים להפסקה בת חמש דקות וכאשר נחזור ממנה נצביע.

סטס מיסז'ניקוב: אני מחדש את הישיבה.

סטס מיסז'ניקוב: אנחנו עוברים להצבעות.

סטס מיסז'ניקוב: ההצבעה הראשונה, לפי בקשת האוצר, היא על תקנות שווי שימוש הרכב.

סטס מיסז'ניקוב: לפני כן, אני מבקש מבועז או מישהו אחר, אתם תחליטו, שתתחייבו שאחרי שאנחנו מצביעים על התקנות, אתם לא מושכים את החוק.

בועז סופר: מתחייב.

אבישי ברוורמן: אם השר אומר לו הפוך, אתה לא יכול לחייב אותו.

אבישי ברוורמן: הוא פקיד.

סטס מיסז'ניקוב: אני מעלה להצבעה את תקנות מס הכנסה (שווי השימוש ברכב) (תיקון), התשס"ח-2007.

סטס מיסז'ניקוב: בעד – 12 נגד – 2 תקנות מס הכנסה (שווי השימוש ברכב) (תיקון), התשס"ח-2007 – אושרו.

סטס מיסז'ניקוב: אני מעלה להצבעה תקנות מס הכנסה (ניכוי הוצאות הרכב) (תיקון), התשס"ח-2007.

סטס מיסז'ניקוב: ה צ ב ע ה בעד – 12 נגד – 1 נמנע - 1 תקנות מס הכנסה (ניכוי הוצאות הרכב) (תיקון), התשס"ח-2007 – אושרו

סטס מיסז'ניקוב: אנחנו עוברים לנושא מס הכנסה שלילי ונצביע סעיף סעיף.

מירב תורג'מן: סעיף 2 בפרק ב', הגדרות ופרשנות.

סטס מיסז'ניקוב: לא היו הסתייגויות.

סטס מיסז'ניקוב: ה צ ב ע ה סעיף 2 – אושר

מירב תורג'מן: יש הסתייגות של חברת הכנסת שלי יחימוביץ וחבר הכנסת יעקב ליצמן, בעמוד 3 לעניין הגדרת עובד, לעניין החרגת מי שמקבל הכנסת עבודה מאת קרובו.

סטס מיסז'ניקוב: מי בעד ההסתייגות של חברי הכנסת יחימוביץ וליצמן?

סטס מיסז'ניקוב: בעד – 2 נגד - הרוב

סטס מיסז'ניקוב: ההסתייגות עוברת למליאה.

מירב תורג'מן: לעניין סעיף 3 בעמוד 4, יש הסתייגות של חבר הכנסת חיים אורון שההכנסה החודשית הממוצעת, במקום 1,725 שקלים, הסכום יהיה 1,100 שקלים.

סטס מיסז'ניקוב: אנחנו מצביעים על ההסתייגות של חבר הכנסת חיים אורון.

סטס מיסז'ניקוב: בעד – 1 נגד - הרוב

סטס מיסז'ניקוב: חבר הכנסת אורון לא נמצא ולכן זה לא עולה למעלה.

סטס מיסז'ניקוב: מי בעד אישור סעיף 3, זכאות למענק הכנסה שלילי?

סטס מיסז'ניקוב: ה צ ב ע ה סעיף 3 – אושר

מירב תורג'מן: סעיף 4, סייגים לזכאות.

מירב תורג'מן: הייתה הסתייגות של חברת הכנסת שלי יחימוביץ לעניין הדירות.

סטס מיסז'ניקוב: אנחנו מצביעים על ההסתייגות של חברת הכנסת שלי יחימוביץ.

סטס מיסז'ניקוב: בעד – 3 נגד - הרוב

סטס מיסז'ניקוב: ההסתייגות עולה למליאה.

סטס מיסז'ניקוב: מי בעד אישור סעיף 4, סייגים לזכאות?

סטס מיסז'ניקוב: ה צ ב ע ה סעיף 4 – אושר

מירב תורג'מן: סעיף 5, הפחתת מענק בשל הכנסה נוספת.

מירב תורג'מן: אין הסתייגויות.

סטס מיסז'ניקוב: אנחנו מצביעים על סעיף 5.

סטס מיסז'ניקוב: נמנע – 1, חיים כץ סעיף 5 – אושר

מירב תורג'מן: סעיף 6, הפחתת מענק בשל הכנסות בן הזוג.

מירב תורג'מן: אין הסתייגויות.

סטס מיסז'ניקוב: אנחנו מצביעים על סעיף 6.

סטס מיסז'ניקוב: נמנע – 1, חיים כץ סעיף 6 – אושר

מירב תורג'מן: סעיף מספר 7, עובד שנקבע לגביו שכר מינימום מותאם.

סטס מיסז'ניקוב: אנחנו מצביעים על סעיף 7.

סטס מיסז'ניקוב: נמנע – 1, חיים כץ סעיף 7 – אושר.

מירב תורג'מן: סעיף 8, תנאים לקבלת מענק.

מירב תורג'מן: יש הסתייגות של חבר הכנסת אביגדור יצחקי לעניין הטופס.

סטס מיסז'ניקוב: אנחנו מצביעים על ההסתייגות.

סטס מיסז'ניקוב: ה צ ב ע ה ההסתייגות לא התקבלה לא עולה למליאה.

סטס מיסז'ניקוב: מי בעד אישור סעיף 8?

סטס מיסז'ניקוב: נמנע – 1, חיים כץ

סטס מיסז'ניקוב: סעיף מספר 9, עדכון סכומים.

סטס מיסז'ניקוב: נמנע – 2, חיים כץ ואלי אפללו סעיף 9 – אושר סעיף מספר 10, קביעת זכאות.

סטס מיסז'ניקוב: נמנע – 1, חיים כץ סעיף 10 – אושר סעיף מספר 11, השגה, וסעיף מספר 12, ערעור.

סטס מיסז'ניקוב: ה צ ב ע ה נמנע – 1 סעיף 11 ו-12 – אושרו סעיף מספר 13, אופן תשלום המענק.

שגית אפיק: אין הסתייגויות אבל כאן המועדים יתוקנו בהתאם למה שדובר בדיון.

שגית אפיק: תיקון המועדים כפי שדובר בדיון יתווסף לנוסח.

סטס מיסז'ניקוב: אנחנו מצביעים על סעיף 13 עם התיקונים שהוקראו.

סטס מיסז'ניקוב: ה צ ב ע ה נמנע - 1 סעיף 13 – אושר סעיף 14, תשלום ביתר, וסעיף 15, תשלום בחסר.

סטס מיסז'ניקוב: נמנע - 1 סעיף 14 ו-15 – אושרו סעיף 16, קבלת מענק שלא כדין.

שגית אפיק: בקבלת מענק שלא כדין יש את התיקון עליו דובר בדיון.

סטס מיסז'ניקוב: אנחנו מצביעים על סעיף 16 עם התיקון.

סטס מיסז'ניקוב: נמנע - 1 סעיף 16 – אושר סעיף 17, דין מענק.

סטס מיסז'ניקוב: אין הסתייגויות.

סטס מיסז'ניקוב: נמנע – 1, חיים כץ סעיף 17 – אושר סעיף 18, מענק לעצמאי.

שגית אפיק: יש כאן תיקון של המועדים בהתאם למה שהיה בדיון.

סטס מיסז'ניקוב: אנחנו מצביעים על סעיף 18 בהתאם לתיקון של המועדים שהיה בדיון.

סטס מיסז'ניקוב: נמנע – 1, חיים כץ סעיף 18 – אושר סעיף 19, תקנות לעניין מענק לעצמאי.

סטס מיסז'ניקוב: נמנע – 1, חיים כץ סעיף 19 – אושר סעיף 20, חובת מעביד, מנכה, עובד ועצמאי בהגשת דוחות מקוונים.

שגית אפיק: זה ייכנס כתיקון עקיף לפקודת מס הכנסה כמו שדיברנו ועל כן הנוסח יתוקן בהתאם.

שגית אפיק: אתם תתנו לנו מנדט לעשות את זה.

שגית אפיק: ההערה השנייה זאת הסתייגות שאומרת שרק מי שמבקש מס הכנסה שלילי יגיש דוח מקוון.

שגית אפיק: ההסתייגות היא של חבר הכנסת ראובן ריבלין.

שגית אפיק: רק מי שמבקש מענק מס הכנסה שלילי, יגיש דוח מקוון וזה לא יחול על כולם.

סטס מיסז'ניקוב: אנחנו מצביעים על ההסתייגות של חבר הכנסת ראובן ריבלין.

סטס מיסז'ניקוב: בעד – 1 נגד - הרוב ההסתייגות לא התקבלה.

סטס מיסז'ניקוב: אנחנו מצביעים על סעיף 20.

סטס מיסז'ניקוב: נמנע – 1, חיים כץ סעיף 20 – אושר סעיף 21, אי מסירת דוח מקוון, הצהרה או פלט

סטס מיסז'ניקוב: נמנע – 1, חיים כץ סעיף 21 – אושר סעיף 22, עיצום כספי.

שגית אפיק: עם התיקון של חבר הכנסת סמולינסקי, לגבי עובד או עצמאי.

סטס מיסז'ניקוב: אנחנו מצביעים על סעיף 22 כולל התיקון של חבר הכנסת סמולינסקי.

סטס מיסז'ניקוב: ה צ ב ע ה סעיף 22 – אושר סעיף 23, דרישת עיצום כספי ותשלומו.

סטס מיסז'ניקוב: נמנע – 1, חיים כץ סעיף 23 – אושר סעיף 24, כתב טענות.

סטס מיסז'ניקוב: ה צ ב ע ה סעיף 24 – אושר

שגית אפיק: סעיף 25, עדכון סכום העיצום הכספי, סעיף קטן (ב).

שגית אפיק: סכום העיצום הכספי יתעדכן לראשונה החל בשנת המס 2008.

שגית אפיק: זה תיקון ביחס לנוסח שבפניכם.

סטס מיסז'ניקוב: אנחנו מצביעים על סעיף 25 עם התיקון.

סטס מיסז'ניקוב: ה צ ב ע ה נמנע - 1 סעיף 25 – אושר סעיף 26, הפרשי הצמדה וריבית, סעיף 27, גבייה, סעיף 28, שמירת אחריות פלילית.

סטס מיסז'ניקוב: ה צ ב ע ה נמנע – 1 סעיף 26, 27, 28 – אושרו סעיף 29, עתירה לבית משפט לעניינים מינהליים, סעיף 30, תיקון חוק בתי משפט לעניינים מינהליים.

סטס מיסז'ניקוב: נמנע – 1 סעיף 29 ו-30 – אושרו סעיף 31, סמכויות המנהל.

שגית אפיק: זה התיקון שדיברנו עליו בהתייעצות שר הרווחה והשירותים החברתיים ובהתייעצות עם שר המשפטים.

סטס מיסז'ניקוב: אנחנו מצביעים על סעיף 31 עם התיקון.

סטס מיסז'ניקוב: נמנע - 1 סעיף 31 – אושר סעיף 32, סמכויות חקירה וחיפוש, סעיף 33, רשות לייצג, סעיף 34, המצאת הודעות ביצוע ותקנות, סעיף 35, ביצוע ותקנות.

סטס מיסז'ניקוב: נמנע - 1 סעיף 32, 33, 34 ו-35 – אושרו

שגית אפיק: בסעיף 36, בפרק התחילה יש כמה הסתייגות.

שגית אפיק: הסתייגות אחת של חבר הכנסת אביגדור יצחקי שזה יחול על כולם ולא רק על תושבי אזור שילוב.

שגית אפיק: ההסתייגות השנייה היא דחיית ההסתייגות שלך.

שגית אפיק: אם אתה מוותר על זה, לא תהיה הצבעה ותישאר ההסתייגות הראשונה.

ניסן סלומינסקי: ההסתייגות שלי היא לשם דיבור במליאה.

סטס מיסז'ניקוב: אנחנו מצביעים על ההסתייגות של אביגדור יצחקי.

סטס מיסז'ניקוב: בעד – 3 נגד – הרוב

שגית אפיק: אני ארשום אותך לדיבור.

סטס מיסז'ניקוב: אם כן, כאן בוועדה אתה מוריד.

סטס מיסז'ניקוב: אנחנו מצביעים על סעיף 36.

סטס מיסז'ניקוב: נמנע - 2 סעיף 36 – אושר

שלי יחימוביץ': מה עם ההסתייגות שלי?

שגית אפיק: שרק מי שמבקש מס הכנסה שלילי יגיש דוח מקוון?

שגית אפיק: אמרת שאת מורידה אותה.

שלי יחימוביץ': אני ירדתי מהדוח המקוון.

שגית אפיק: לא רשום אצלי.

שגית אפיק: זאת ההסתייגות של אביגדור יצחקי שנפלה.

שגית אפיק: זאת אותה הסתייגות.

שלי יחימוביץ': אני רוצה לדבר במליאה.

שגית אפיק: בסדר, זה יעלה למליאה.

סטס מיסז'ניקוב: סעיף 37, פרק ד' – תחילה, תחולה והוראת שעה.

סטס מיסז'ניקוב: נמנע - 1 סעיף 37 – אושר סעיף 38, תקנות ראשונות.

סטס מיסז'ניקוב: נמנע – 1 סעיף 38 – אושר

שגית אפיק: הצעת חוק לתיקון פקודת מס הכנסה.

שגית אפיק: השם של הצעת חוק מס הכנסה שלילי יהיה: הצעת חוק להגדלת שיעור ההשתתפות בכוח העבודה ולצמצום פערים חברתיים (מס הכנסה שלילי), התשס"ח-2007.

סטס מיסז'ניקוב: אנחנו מצביעים על כל חוק מס הכנסה שלילי כפי שהוקרא על-ידי שגית.

סטס מיסז'ניקוב: נמנע - 2

שגית אפיק: אנחנו עוברים להצעת חוק לתיקון פקודת מס הכנסה.

סטס מיסז'ניקוב: סעיף 54.

סטס מיסז'ניקוב: יש הסתייגות של חבר הכנסת חיים כץ, להוסיף עוד ריווח מדרגת מס.

סטס מיסז'ניקוב: ה צ ב ע ה

סטס מיסז'ניקוב: נגד – 7 נמנע - 1 ההסתייגות לא התקבלה אנחנו מצביעים על סעיף 54, תיקון פקודת מס הכנסה.

סטס מיסז'ניקוב: נמנע – 1 סעיף 54 – אושר סעיף 55, תיקון חוק לתיקון פקודת מס הכנסה (מספר 147).

סטס מיסז'ניקוב: נגד - 1 סעיף 55 – אושר

שגית אפיק: תצביע על הצעת חוק לתיקון פקודת מס הכנסה לעניין הפחתת שיעורי מס ליחידים.

סטס מיסז'ניקוב: אנחנו מצביעים.

סטס מיסז'ניקוב: ה צ ב ע ה תיקון פקודת מס הכנסה לעניין הפחתת שיעורי מס ליחידים – אושר תודה רבה לכל מי שהשתתף בהצבעות ולכל מי שהכין את החוק.

סטס מיסז'ניקוב: תודה רבה לבועז סופר, לשר האוצר, למנכ"ל משרד האוצר ולעובדי המשרד.